SPRM pula minta polis siasat aktivis buat tuduhan terhadap Azam

Seorang Penolong Kanan Pesuruhjaya Suruhanjaya Pencegahan Rasuah Malaysia (SPRM), Mohan Munusamy memaklumkan tidak menjadi satu kesalahan jika seseorang pegawai penguat kuasa kanan memiliki saham.

Memetik laporan Malaysianow beliau berkata dalam pengetahuan beliau undang-undang Malaysia juga tidak sama sekali melarang pegawai kanan menjadi pengarah mana-mana syarikat.

“Saya sedia maklum bahawa adalah tidak menjadi satu kesalahan jika seseorang pegawai penguatkuasa kanan memiliki saham atau menjadi pengarah mana-mana syarikat dan perkara ini tidak sama sekali dilarang oleh undang-undang di Malaysia,” katanya.

Laporan itu juga memetik Mohan sebagai berkata dakwaan terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki adalah ‘palsu, tidak berasas, berniat jahat’.

Katanya artikel Lalitha Kunaratnam, yang mempunyai kaitan dengan pertubuhan bukan kerajaan (NGO) C4 Center diketuai aktivis Cynthia Gabriel ditulis dengan tujuan memburukkan badan-badan penguatkuasaan dan pegawai kerajaan.

“Saya mendapati penulis artikel itu membuat kenyataan palsu tanpa sebarang percubaan untuk mengesahkannya, dia membuat kesimpulan sendiri bahawa semua penguatkuasan kanan akan menyalahgunakan kuasa dan melakukan rasuah jika mereka memiliki saham atau terlibat dengan perniagaan,” tambahnya.

Sehubungan itu, beliau menggesa polis menyiasat aktivis berhubung penerbitan berita palsu berkait artikel yang mendakwa Azam mempunyai konflik kepentingan dalam pemilikan beberapa saham syarikat.

Mohan berkata dakwaan yang dibuat Lalitha bukan sahaja salah fakta, bahkan membayangkan pegawai-pegawai kanan penguatkuasan badan itu melakukan rasuah hanya kerana mereka terlibat dalam perniagaan.

Sebelum ini, Azam dikaitkan dengan sejumlah pegangan saham dan juga mengaku membenarkan adiknya, Nasir, menggunakan akaun bagi membeli saham syarikat senaraian awam beberapa tahun lalu.

Menurut Azam, tiada sebarang kesalahan dengan tindakan tersebut dan menjanjikan kerjasama penuh dalam siasatan dibuat Suruhanjaya Sekuriti.

Pada Khamis, Azam turut menghantar surat tuntutan terhadap Lalitha, beberapa jam selepas beliau berkata akan mengambil tindakan undang-undang terhadap dakwaan yang dibuat terhadapnya.

Dalam pada itu, Lembaga Penasihat Pencegahan Rasuah (LPPR) berpuas hati dengan penjelasan yang diberikan Azam selepas memanggilnya pada November lalu berhubung perkara itu.

Pengerusi LPPR Abu Zahar Ujang berkata Azam memberitahu akaun trading miliknya digunakan oleh adiknya untuk memperoleh saham dalam dua syarikat pada 2015.


Tak ada dibuat kerajaan di dunia kawal harga makanan siap masak: Rafizi

Kawalan kenaikan harga makanan yang sudah siap dimasak adalah luar bidang kuasa kerajaan, kata Rafizi Ramli.

Menteri Ekonomi itu mengakui kerajaan tidak boleh mengawal harga makanan yang sudah dimasak untuk dijual kepada pengguna, malahan ia tidak pernah dilakukan mana-mana kerajaan dalam dunia untuk mengambil langkah sedemikian.

“Akta Kawalan Harga hanya membolehkan kerajaan mengawal bahan-bahan mentah tertentu contohnya minyak masak paket.

“Secara ekonomi, mengawal harga makanan yang sudah dimasak tidak dibuat oleh mana mana kerajaan dalam dunia,” katanya dipetik laporan BH.

Rafizi terdahulu mengadakan sesi lawatan ke mesin layan diri Inisiatif Pendapatan Rakyat (IPR) di Universiti Teknologi MARA (UiTM) Puncak Alam hari  ini.

Mengulas mengenai mesin layan diri IPR, Rafizi berkata, inisiatif Kementerian Ekonomi dari segi dasar ialah menggalakkan persaingan harga yang lebih baik.

“Kita cuba buktikan menerusi mesin layan diri IPR yang mana kita membantu dari segi kos bukan bahan mentah iaitu sewa, elektrik, pekerja dan sebagainya.

“Dengan harga makanan murah, ia bukan sahaja membantu pembeli, tetapi juga mewujudkan persaingan yang sihat dan menghantar isyarat kepada peniaga lain.

“Kalau kenaikan harga terus berlaku, lama lama lebih banyak inisiatif ini dibuat di seluruh negara. Maksudnya akan ada tekanan berkaitan persaingan daripada peniaga lain kerana harga lebih murah,” katanya.

Rafizi berkata, untuk jangka masa sederhana dan panjang beliau merasakan persaingan harga seperti itu lebih bersepadu untuk mengekang inflasi.

“Saya dah tengok pecahan inflasi untuk Februari yang akan diumumkan minggu depan.

“Insya-Allah, maksudnya sedikit demi sedikit dasar dan program seperti yang dibuat ini sudah mula menunjukkan kesan walaupun sedikit dalam tempoh yang pendek,” katanya lagi.


Bukan isu besar UMNO letak calon anak beranak, kata isteri Isa Samad

Isu UMNO meletak calon anak beranak tidak perlu diperbesarkan, kata calon Dewan Undangan Negeri (DUN) Juasseh Puan Sri Bibi Sharliza Mohd. Khalid.

Ketua Wanita UMNO Negeri Sembilan yang juga isteri kepada Tan Sri Isa Samad ia bukan sesuatu yang luar biasa anak beranak bertanding dalam pilihan raya, tetapi yang penting adalah kemampuan seseorang calon untuk memberi kemenangan.

“Kami bukanlah ketandusan pemimpin tetapi UMNO dan BN memilih calon yang terbaik. Saya rasa Mohd. Najib juga sudah tunggu selama tiga penggal dalam Pemuda UMNO dan sepatutnya pilihan raya yang lalu lagi dia sudah bertanding cuma tidak ada rezeki.

“Namun kali ini, kebetulan pula rezeki untuk bertanding sama dengan saya dalam PRN Negeri Sembilan ini,” katanya dipetik laporan Utusan Malaysia.

Bibi Sharliza dan anaknya Mohd Najib tercalon pada Pilihan Raya Negeri (PRN) Negeri Sembilan kali ini.

UMNO kelmarin di Pusat Dagangan Dunia (WTC), Kuala Lumpur, mengumumkan senarai 108 calon parti itu untuk bertanding di kerusi-kerusi DUN di enam buah negeri yang akan melaksanakan PRN pada bulan hadapan. Ia termasuk 17 orang calon yang akan bertanding mewakili parti itu di Negeri Sembilan.

Sementara itu, Bibi Sharliza memberitahu, isu wanita muda yang berada di luar bandar antara perkara yang akan diperjuangkan beliau di DUN Juasseh.

“Juasseh ini adalah kawasan luar bandar dan kampung tradisi, jadi ada dua teras sahaja yang saya mahu bawa untuk diperjuangkan iaitu memperkasakan dan mempertingkatkan infrastruktur dan modal insan di kampung tradisional.

“Saya juga mahu memperkasanakan wanita, dan wanita muda luar bandar, ini sangat penting, kita calon wanita dan pemimpin wanita harus membela nasib wanita,” katanya lagi.

Untuk rekod, Isa merupakan bekas Menteri Besar Negeri Sembilan selama 22 tahun dari April 1982 hingga Mac 2004.

Pada 3 Februari 2021, Mahkamah Tinggi Kuala Lumpur mensabitkan Isa, 74, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak oleh FELDA.

Kesalahan itu didakwa dilakukan di Tingkat 49, Menara Felda, Platinum Park, Persiaran KLCC, di sini antara 21 Julai 2014 hingga 11 Disember 2015.

Hakim, Datuk Mohd Nazlan Mohd Ghazali menjatuhi hukuman penjara enam tahun bagi setiap pertuduhan menjadikan jumlah keseluruhan adalah sebanyak 54 tahun serta denda RM15.45 juta atau dipenjara 18 tahun, jika gagal membayar denda berkenaan.

Bagaimanapun, Isa hanya perlu menjalani hukuman penjara enam tahun selepas mahkamah memerintahkan supaya hukuman penjara itu berjalan serentak.

Kes rasuah Isa ketika ini masih berada di peringkat Mahkamah Rayuan.


Wan Junaidi sahkan terima tawaran jawatan Speaker Dewan Negara

Tan Sri Dr Wan Junaidi Tuanku Jaafar mengesahkan menerima tawaran jawatan Speaker Dewan Negara.

Wan Junaidi yang juga bekas Menteri di Jabatan Perdana Menteri mendedahkan terdapat panggilan daripada pemimpin tertinggi negara menghubunginya dan bertanya sama ada bersedia untuk kembali berkhidmat kepada negara.

Wan Junaidi, 78, berkata, sebagai rakyat yang cintakan negara, sukar baginya untuk menolak tawaran itu kerana ia satu amanah dan tanggungjawab kepada negara.

“Selepas menolak untuk dicalonkan semula pada Pilihan Raya Umum Ke-15 (PRU15), memang saya bertekad untuk bersara sepenuhnya.

“Saya ikhlas untuk berundur dari politik tanpa desakan mana-mana pihak kerana saya mahu menikmati tempoh persaraan.

“Tetapi, apabila menerima panggilan daripada pimpinan kerajaan yang mahukan saya mengisi jawatan itu, saya berfikir seketika dan akhirnya bersetuju untuk berkhidmat semula, demi negara, bukannya sebab kepentingan peribadi,” katanya dipetik laporan BH.

Wan Junaidi menggantikan Tan Sri Rais Yatim, yang dilantik sebagai Speaker Dewan Negara sejak 18 Jun 2020 dan tamat perkhidmatan pada 16 Jun lalu.

Enggan mendedahkan pemimpin yang menghubunginya berhubung perkara itu, Wan Junaidi berkata, beliau bersedia memikul tanggungjawab itu, berbekalkan pengalaman luasnya termasuk sebagai pegawai kanan polis, peguam, wakil rakyat, Menteri dan Timbalan Speaker Dewan Rakyat.

“Selepas menerima tawaran itu, saya berhubung dengan pimpinan parti (Gabungan Parti Sarawak) di Kuching memaklumkan perkara itu dan mereka mengalu-alukannya.

“Esok, hari pertama persidangan Dewan Negara dan kini, saya berada di Kuala Lumpur…tengoklah esok macam mana,” katanya dengan nada ceria.

Wan Junaidi menjadi Ahli Parlimen Batang Lupar mulai 1990 hingga 2004 sebelum bertukar ke kawasan Santubong sehingga bersara tahun lalu.


Elaun pembangunan Ahli Parlimen dikurangkan tinggal RM1.3 juta sahaja

Perdana Menteri Datuk Seri Anwar Ibrahim mengesahkan terdapat pengurangan elaun pembangunan Ahli Parlimen daripada RM3.8 juta kepada RM1.3 juta.

Terdahulu semalam, media pro-kerajaan Malaysiakini melaporkan beberapa wakil rakyat daripada kerajaan kecewa susulan pemotongan elaun pembangunan tersebut kerana ia bakal menyebabkan mereka sukar untuk menolong orang ramai di kawasan.

Dalam laporan tersebut, Malayskini tanpa menamakan sumber daripada seorang Ahli Parlimen PH memberitahu ramai “menangis” selepas menerima notis daripada ICU kerana jumlah peruntukan tersebut adalah jauh lebih rendah berbanding sebelum mereka menjadi kerajaan.

“(Ini menyebabkan kami) kesukaran untuk memenuhi permintaan setiap NGO, dan kami perlu sangat selektif dalam aktiviti yang kami mahu sokong,” menurut laporan itu.

Anwar berkata pengurangan elaun itu bertujuan untuk mengawal kewangan negara dan akan dilaksanakan secara berperingkat.

“Elaun tersebut merupakan peruntukan pembangunan Ahli Parlimen, selaras dengan Pejabat Daerah dan Tanah serta Pegawai Pembangunan Negeri disebabkan kekangan ekonomi.

“Biarlah dibuat secara berperingkat… dana untuk Ahli Parlimen yang terlibat…ini memberikan contoh awal…maknanya kalau Ahli Parlimen sanggup kurangkan (elaun) walaupun ia bukan sumbangan peribadi, tetapi ia sumbangan pembangunan yang diselaraskan Ahli Parlimen dan Pejabat Daerah dan Tanah,” katanya dipetik laporan Bernama.

Bagaimanapun kerajaan akan mempertimbangkan bagi menyalurkan peruntukan tambahan sekiranya terdapat keperluan mendesak di kawasan Parlimen, seperti membaik pulih infrastruktur di kawasan

Media sebelum ini melaporkan bahawa peruntukan kawasan untuk MP penyokong kerajaan tahun ini telah dikurangkan lebih 65 peratus iaitu daripada RM3.8 juta kepada RM1.3 juta. Jumlah itu terdiri daripada geran langsung RM1 juta dan RM300,000 lagi untuk operasi pusat khidmat mereka.

Terdahulu Perdana Menteri meluangkan masa menyantuni rakyat di Negeri Sembilan dan menjamu selera rojak dan nasi goreng cina di Warung Pak Salleh di sini.

Turut mengiringi beliau Menteri Pertahanan Datuk Seri Mohamad Hasan dan Menteri Besar Datuk Seri Aminuddin Harun.

TAG: Perdana Menteri, Anwar Ibrahim, Ahli Parlimen, pengurangan, Port Dickson


Lapan peluru berpandu diuji Amerika, Korea Selatan

Korea Selatan dan Amerika Syarikat (AS) pada Ahad menguji sebanyak lapan peluru berpandu sebagai tindak balas kepada ujian peluru berpandu terbaru Korea Utara, lapor Sputnik, memetik Agensi Berita Yonhap.

Ketua Turus Bersama Korea Selatan (JCS) dalam satu kenyataan pada pagi Isnin memaklumkan bahawa peluru berpandu taktikal tentera darat telah dilancarkan dari kawasan pantai timur di Wilayah Gangwon Korea Selatan yang menyasarkan pelbagai sasaran ke Laut Jepun, lapor Bernama.

Ujian berlangsung selama kira-kira 10 minit, bermula 4.45 pagi waktu tempatan pada Isnin (19:45 GMT pada Ahad), menurut JCS.

Sementara itu menurut kenyataan Komando Indo-Pasifik AS ujian itu melibatkan satu peluru berpandu AS dan tujuh peluru berpandu Korea Selatan.

Selain itu, AS juga melakukan latihan peluru berpandu balistik bersama dengan Jepun.

Pyongyang dilaporkan telah menguji sebanyak lapan peluru berpandu balistik jarak dekat, termasuk jenis KN-23, dari empat lokasi berbeza ke arah Laut Jepun pada Ahad. Ujian peluru berpandu itu adalah yang ke-18 dilakukan Korea Utara sejak awal tahun ini.


VIDEO: Aksi Ellie Suriaty cium kaki ‘ustaz’ tular, cetus perdebatan

Aksi pelakon Ellie Suriaty yang menjirus air kemudian mencium kaki seorang lelaki dalam sebuah drama kini tular di laman sosial dan menjadi bualan ramai.

Biarpun hanya sekadar lakonan, babak berani pelakon prolifik dalam telefilem terbaharu berjudul Ayat Dari Langit itu mencetuskan perdebatan hangat di kalangan orang ramai.

Klip video pendek babak berkenaan mula dikongsi beberapa hari lalu oleh bambam studio dalam laman Instagramnya. Bambam studio bagaimanapun mengingatkan ibu bapa supaya membimbing anak-anak mereka ketika menonton tetefilem berkenaan.

“Jangan tiru aksi ini ibu bapa dinasihatkan untuk membimbing anak2 anda,” kata kenyataan Bambam studio.

Selain adegan mencium kaki itu, dialog antara Ellie dan Puteri Sarah Liyana yag menghalalkan zina, turut menjadi persoalan dan perhatian netizen.

Ayat Dari Langit arahan Rashid Sibir akan bersiaran jam 9 malam ini.

Ia mengisahkan kehidupan Ustaz Muiz (lakonan Adlin Aman Ramlie) dan isterinya (Ellie) yang mengembangkan ajaran sesat dan mahu pengikutnya mengikut telunjuk mereka.


Jika harga barang tak turun, PM tak tolak pertimbang kenaikan bantuan tunai

Bantuan tunai tambahan mungkin ditambah menerusi Bantuan Keluarga Malaysia (BKM) jika kenaikan harga barangan terus berlaku, kata Datuk Seri Ismail Sabri Yaakob.

Perdana Menteri berkata pemberian bantuan tunai akan dapat meringankan beban golongan B40 yang terkesan dengan kos sara hidup, malah pemberian melebihi RM2,000 yang dilaksanakan pentadbirannya tidak pernah berlaku dalam sejarah kerajaan terdahulu.

“Dengan penambahan RM500 mereka menerima RM2,600 setahun (termasuk penambahan RM100 baru-baru ini). Dahulu tidak pernah berlaku dalam sejarah kerajaan beri lebih dari RM2,000.

“Kalau kes (kenaikan harga barang dan kos sara hidup) belum selesai mungkin kita akan tambah lagi (BKM) Fasa 3 atau 4,” katanya dipetik laporan media.

Ismail Sabri terdahulu menghadiri Kenduri Rakyat pada Majlis Perasmian Penutupan Jelajah Aspirasi Keluarga Malaysia Negeri Perak di Litar Dato’ Sagor, Pasir Salak hari ini.

Ketika ini isi rumah golongan B40 menerima manfaat bantuan bernilai RM2,600 secara berperingkat.

Terdahulu, kerajaan mengumumkan pemberian tunai tambahan menerusi BKM kepada B40 yang terkesan dengan kos sara hidup yang memanfaatkan seramai 8.6 juta penerima dengan isi rumah menerima sehingga RM2,500 pada tahun ini.

Susulan itu, kerajaan juga mengambil keputusan menyediakan bantuan tunai tambahan kepada golongan B40 sebanyak RM100 untuk golongan isi rumah dan RM50 untuk golongan bujang.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.

Minggu lalu, Ismail Sabri mengumumkan pembentukan Pasukan Khas Jihad Tangani Inflasi bertujuan menangani isu peningkatan kos sara hidup dihadapi rakyat ketika ini.


‘James Webb’ melintasi ruang angkasa Malaysia malam tadi

Teleskop Angkasa James Webb – balai cerap angkasa utama Agensi Angkasa Lepas Amerika Syarikat (NASA) – yang dilancarkan menggunakan roket Ariane 5 di tapak pelancaran angkasa Eropah di Guiana, Perancis, turut melintasi ruang angkasa Malaysia, malam tadi.

Roket yang menujah ke langit itu sempat dirakam seorang rakyat Malaysia setelah anak-anaknya melihat ‘komet berekor’ di langit.

“Baru sampai rumah, kemas2 barang anak2 nampak komet/bintang pelik bergerak siap ade ekor. So daddy nya rakam ler,” kata pengguna media sosial Syida Nazlin, dengan memuat naik rakaman video roket Ariane 5 itu.

Terdahulu, NASA dalam Twitternya berkata: “Pada 7:20 pagi ET (12:20 UTC), permulaan sains dekad baharu yang menarik sedang mendaki ke langit. Misi Webb untuk #UnfoldTheUniverse akan mengubah pemahaman kita tentang angkasa seperti yang kita ketahui.”

Teleskop Webb mengalami kelewatan bertahun-tahun, disebabkan pelbagai gabungan faktor, termasuk pandemik Covid-19 dan cabaran teknikal.

Tetapi balai cerap angkasa yang paling berkuasa dan kompleks di dunia akan menjawab persoalan berhubung sistem suria kita, mengkaji exoplanet dengan cara baharu dan melihat lebih dalam ke alam semesta daripada yang pernah kita peroleh.

Agensi Angkasa Eropah merujuknya sebagai “hadiah Krismas yang mengagumkan” untuk pasukan pelancar antarabangsa, serta seluruh sains angkasa.

Pentadbir NASA Bill Nelson berkongsi rasa terima kasihnya untuk pasukan antarabangsa yang membolehkan misi dan pelancaran dilakukan pada Hari Krismas.

“Terima kasih kepada pasukan. Anda semua baharu sahaja melakukan sesuatu yang luar biasa. Selama tiga dekad, anda menghasilkan teleskop ini yang kini akan membawa kita kembali ke permulaan alam semesta. Kita akan menemui perkara yang luar biasa yang tidak pernah kita bayangkan,” kata Nelson.

Webb akan melihat ke dalam atmosfera eksoplanet, sebahagian daripadanya berpotensi untuk didiami, dan ia boleh menemui petunjuk dalam pencarian berterusan untuk kehidupan di luar Bumi.

Teleskop dilengkapi dengan cermin yang boleh memanjang sehingga 21 kaki dan 4 inci (6.5 meter) – panjang yang akan membolehkan cermin mengumpul lebih banyak cahaya daripada objek yang diperhatikannya sebaik sahaja teleskop berada di angkasa. Lebih banyak cahaya yang dapat dikumpul oleh cermin, lebih banyak butiran yang boleh diperhatikan oleh teleskop.

Cermin itu termasuk 18 segmen bersalut emas heksagon, setiap satu berdiameter 4.3 kaki (1.32 meter).

Ia adalah cermin terbesar yang pernah dibina NASA, kata agensi itu, tetapi saiznya menimbulkan masalah unik. Cermin itu sangat besar sehingga ia tidak boleh dimuatkan di dalam roket.

Namun, pasukan NASA mereka bentuk teleskop itu sebagai satu siri bahagian bergerak yang boleh dilipat dan muat di dalam ruang 16 kaki (5 meter) untuk dilancarkan.

Webb akan bertindak sebagai inframerah mengesan cahaya yang tidak kelihatan kepada kita dan mendedahkan ruang yang tersembunyi, menurut NASA.

Sejak 2004, beribu-ribu saintis, juruteknik dan jurutera dari 14 negara telah menghabiskan 40 juta jam membina teleskop itu, termasuk instrumen dari Agensi Angkasa Kanada dan Agensi Angkasa Eropah.


Baling banjir lagi, lima hari selepas PM lawat mangsa 4 Julai

Dua kawasan di Baling dilanda banjir kilat susulan hujan lebat yang berterusan sejak jam 5 petang tadi, lima hari setelah Perdana Menteri Datuk Seri Ismail Sabri Yaakob mengadakan lawatan ke daerah itu.

Ketua Polis Daerah Baling Superintendan Shamsudin Mamat berkata kawasan terbabit adalah Taman Bayu Sejahtera dan kawasan jajaran Kampung Iboi sehingga ke Kampung Hangus.

“Air di kawasan Taman Bayu Sejahtera telah surut pada jam 8 malam tadi namun di kawasan Kampung Iboi dan sekitarnya, sehingga pukul 9 malam, air masih mengalir deras dan dikhuatiri akan melanda beberapa kawasan di pekan Kupang.

“Tiada laporan diterima mengenai kehilangan ahli keluarga dan hujan juga telah berhenti kira-kira pukul 6 petang tadi, bagaimanapun jambatan Bailey telah dinaiki air dan berlaku kerosakan struktur pada jambatan itu yang kini ditutup untuk semua kenderaan dan pejalan kaki,” katanya dalam kenyataan hari ini.

Shamsudin berkata, setakat ini sebanyak 120 mangsa di Kampung Padang Empang telah dipindahkan ke pusat pemindahan sementara (PPS) Dewan Kampung Padang Empang.

“Penduduk di dua buah kampung iaitu Kampung Bendang Bechah dan Kampung Hangus turut dinasihatkan untuk berpindah selepas kawasan tersebut dinaiki air.

“Kita telah menempatkan anggota di lokasi kejadian, bersama-sama agensi lain di bawah Pusat Kawalan Operasi Bencana (PKOB) untuk membuat pemantauan,” katanya.

Sementara itu Pengerusi Jawatankuasa Pembangunan dan Keselamatan Kampung Kampung Iboi Abu Hassan Samah berkata hujan lebat sejak 5 petang tadi yang berterusan kira-kira dua jam menyebabkan paras air Sungai Kupang naik.

“Banjir kilat kali ini seakan-akan sama seperti kejadian yang pertama kali berlaku di sini, cuma kesannya tidak sebesar itu. Ada penduduk yang sudah berpindah dan sebuah pusat pemindahan sementara (PPS) telah dibuka di Dewan Kampung Padang Empang,” katanya ketika dihubungi Bernama.

Beliau berkata setakat 9 malam, hujan di kampung itu sudah berhenti.

Pada 1 September lalu, Perdana Menteri melawat Kampung Iboi yang merupakan kawasan yang paling teruk terjejas susulan kejadian banjir dan kepala air yang berlaku di Kupang pada 4 Julai lalu.

Turut mengiringi Perdana Menteri ialah Menteri Besar Kedah, Datuk Seri Muhammad Sanusi Md Nor; Menteri Pembangunan Luar Bandar, Datuk Seri Mahdzir Khalid serta Ahli Parlimen Baling, Datuk Seri Abdul Azeez Abdul Rahim.


Speaker tentukan kekosongan kerusi MP Sabah keluar Bersatu

Speaker Dewan Rakyat akan menentukan sama ada kerusi Parlimen di Sabah kosong atau tidak hanya selepas menerima notis mengenai tindakan empat ahli Parlimen (MP) Bersatu dari Sabah keluar parti.

Speaker Dewan Rakyat Tan Sri Azhar Azizan Harun berkata menurut Perlembagaan Persekutuan adalah menjadi tugas Speaker untuk menentukan kekosongan selepas diberikan notis.

Beliau bagaimanapun enggan mengulas sama ada empat MP Bersatu di Sabah perlu mengosongkan kerusi mereka setelah mereka mengumumkan keluar daripada parti itu.

Keempat-empat mereka ialah Datuk Armizan Mohd Ali (Papar); Khairul Firdaus Akbar Khan (Batu Sapi); Jonathan Yasin (Ranau); dan Matbali Musah (Sipitang).

“Saya tidak boleh prasangka (prejudge) perkara itu,” katanya menurut BH.

Sabtu lalu, pemimpin Bersatu Sabah termasuk semua wakil rakyatnya mengumumkan keluar daripada parti itu.

Dalam satu kenyataan, Ketua Menteri yang juga Ketua Badan Pimpinan Bersatu Sabah Datuk Hajiji Noor berkata keputusan itu dibuat selepas menimbangkan landskap politik Malaysia ketika ini, terutama di Sabah.

Mengikut undang-undang anti-lompat parti yang dibuat melalui pindaan Perlembagaan Persekutuan, MP akan kehilangan kerusi jika mereka melompat ke parti lain.

Pengecualian untuk MP yang dipecat parti atau jika parti mereka dibubarkan atau dibatalkan pendaftaran.

Mengikut prosedur, MP akan memaklumkan Speaker Dewan Rakyat berlaku kekosongan dan selepas pengesahan, beliau akan memberitahu Suruhanjaya Pilihan Raya (SPR) supaya kerusi itu diisi dalam masa 60 hari.

Semalam, Pengerusi Perikatan Nasional Tan Sri Muhyiddin Yassin berkata undang-undang antilompat parti akan dirujuk terhadap empat MP Bersatu yang membuat keputusan keluar parti mengikut Perkara 49A Perlembagaan Persekutuan.

“Mengenai kedudukan empat Ahli Parlimen Bersatu yang bertanding menggunakan logo GRS pada PRU-15, ia akan ditentu berdasarkan undang-undang antilompat parti bawah Perkara 49A Perlembagaan Persekutuan,” katanya.


Yusri Ketua Polis Perak baharu

Ketua Polis Perak yang baharu dilantik Datuk Mohd Yusri Hassan Basri berazam untuk meningkatkan kerjasama dengan semua pihak bagi memastikan keselamatan awam kekal diutamakan.

Mohd Yusri berkata beliau seorang individu yang peramah dan sentiasa mudah didekati untuk berbincang dalam apa jua isu.

“Saya harap ada kerjasama daripada semua pihak terutama dalam soal keselamatan agar Perak kekal aman dan damai.

“Saya harap mendapat kerjasama semua pihak terutama berkaitan isu keselamatan supaya rakyat Perak berasa selamat dan tenteram serta hidup dengan selesa.

“Para anggota dan pegawai juga dinasihatkan supaya menjaga integriti dan kewibawaan. Jangan melakukan salah guna kuasa atau penyelewengan kerana menjejaskan imej pasukan polis,” katanya menurut Bernama.

Beliau berkata demikian ketika ditemui media pada Perhimpunan Khas di Pekarangan Ibu Pejabat Polis Kontinjen (IPK) Perak di Ipoh, hari ini (25 Ogos).

Mohd Yusri, 52, sebelum ini adalah Timbalan Ketua Polis Pahang menggantikan Datuk Mior Faridlathrash Wahid yang bersara wajib pada awal bulan ini.

Beliau menerima tugas daripada Timbalan Ketua Polis Perak Datuk Azizi Mat Aris yang memangku jawatan itu disaksikan Ketua Polis Negara Tan Sri Acryl Sani Abdullah Sani di Mes Pegawai Kanan, semalam.

Mohd Yusri yang berasal dari Teluk Intan memulakan perkhidmatan dalam pasukan sejak 1991 dan sebelum ini pernah memegang pelbagai jawatan antaranya pegawai penyiasat, Ketua Polis Daerah Bentong dan Pegawai Juruiring (ADC) kepada Perdana Menteri serta Yang di-Pertuan Agong.

Menurut kenyataan di laman Facebook rasmi Polis Diraja Malaysia, Acryl Sani dalam ucapannya pada majlis serah terima tugas semalam berkata, pelantikan itu dibuat secara bijaksana setelah mempertimbangkan kredibiliti dan daya kepimpinan dimiliki Mohd Yusri untuk menggendong tanggungjawab yang diamanahkan tersebut.


Kematian pertama bawah 12 tahun akibat Covid-19 di Singapura

Kementerian Kesihatan Singapura (MOH) memaklumkan seorang bayi lelaki berusia satu setengah tahun yang dijangkiti Covid-19 telah meninggal dunia pada Isnin, lapor Bernama.

“Punca kematian akibat Encephalitis dicetuskan oleh Covid-19, Respiratory Syncytial Virus dan jangkitan Enterovirus.

Ia merupakan kematian pertama di Singapura melibatkan pesakit berumur bawah 12 tahun,” menurut MOH dalam satu kenyataan yang dikeluarkan di laman sesawangnya pada Isnin.

Bayi berkenaan tidak mempunyai sejarah penyakit lampau lain dan dilaporkan sihat sebelum dijangkiti COVID-19.

Bayi itu telah dibawa ke Hospital Wanita dan Kanak-Kanak (KKH) KK pada malam 21 Jun, selepas mengalami demam panas dan sawan berulang, serta tidak sedarkan diri.

Pesakit kemudian dimasukkan ke Unit Rawatan Rapi Kanak-kanak dalam keadaan kritikal pada 22 Jun, dan disahkan menghidap Meningoencephalitis yang teruk.

Ujian tindak balas rantai polimerase mendapati bayi berkenaan positif Covid-19 serta dua virus lain – Rhinovirus/Enterovirus dan Respiratory Syncytial Virus.

MOH mengucapkan takziah kepada keluarga pesakit.

“KKH sedang berhubung dengan keluarga untuk memberikan sokongan yang diperlukan,” menurut kenyataan itu.

Sehingga 12 tengah hari Isnin, republik itu melaporkan 5,309 kes baharu Covid-19 dan satu kematian.


PRN Johor medan ajar pemimpin sombong, bongkak, kata PAS

PAS menyifatkan Pilihan Raya Negeri (PRN) Johor adalah medan terbaik kepada pengundi negeri itu untuk ‘mengajar’ pemimpin parti tertentu yang sombong dan bongkak.

Pesuruhjaya PAS Johor, Abdullah Husin menegaskan apa yang ditonjolkan pemimpin parti terbabit adalah gambaran sikap tidak baik dalam memimpin negara, sekali gus menggambarkan sesuatu yang tidak baik yang boleh berlaku pada masa akan datang.

“Sebagaimana disebutkan saudara pengacara majlis tadi bahawa sesuatu yang berlaku ini menjadi iktibar kepada kita.

“Tidak sepatutnya seseorang itu atau sesuatu golongan itu merasa sombong dan bongkak apabila dia merasakan ada kekuatan dan melupakan kawan-kawan. Bukan sahaja melupakan tetapi bahkan menghina kawan dan seumpamanya.

“Untuk memastikan masa depan negara kita maka kita mestilah berani membuat perubahan dan dengan izin Allah SWT dengan penyatuan dan gabungan di antara Bersatu, PAS dan Gerakan dalam Perikatan Nasional (PN).

“Ia satu peluang membuat yang baik kepada kita, maka kita mestilah berani membuat keputusan membuat perubahan dan dengan izin Allah SWT,” katanya pada pelancaran jentera PN Bahagian Mersing, di Felda Tenggaroh 3, malam tadi.

Abdullah mengingatkan seluruh ahli PAS termasuk jentera pilihan raya supaya bersama-sama berusaha membuktikan kekuatan serta kesungguhan untuk mencapai kemenangan dalam PRN Johor nanti.

“Maka apabila kamu berazam maka hendaklah kamu berserah kepada Allah setelah kita berusaha semaksimum mungkin kita berserah kepada Allah.

“Sesungguhnya Allah mengasihi orang-orang yang bertawakal kepadanya, jadi saya mewakili rakan-rakan pimpinan PAS di semua peringkat menyatakan kita akan memberikan iltizam komitmen yang sebaik mungkin dalam PRN yang akan berlangsung tidak berapa lama lagi,” katanya.

Beliau berkata, pemerhati politik melihat bahawa PRN Johor ini yang akan berlangsung tidak lama lagi menjadi satu kayu ukur untuk pilihan raya umum akan datang.

“PRN Melaka belum lagi menjadi kayu ukur, negeri Johor kelak membabitkan pengundi muda, automatik, yang lebih besar dengan jumlah kerusi yang banyak 56 kerusi di DUN dan kepelbagaian perkara dan suasana isu semasa inilah menjadi ukuran kepada PRU yang ke-15,” katanya.


Diskaun 50% saman trafik bermula esok

Orang ramai yang boleh membayar saman trafik dengan kadar diskaun sebanyak 50 peratus bermula esok sehingga 18 Julai ini.

Tawaran Polis Diraja Malaysia (PDRM) itu bagaimanapun tidak termasuk bagi kes saman dalam sebutan mahkamah, kesalahan-kesalahan utama dilakukan dalam tahun ini, kesalahan kenderaan berat serta pengubahsuaian ekzos.

Menurut Pengarah Jabatan Siasatan dan Penguatkuasaan Trafik Bukit Aman Datuk Azisman Alias, orang awam boleh membuat bayaran saman itu menerusi portal rasmi PDRM dan aplikasi MyBayar Saman.

“Tawaran diskaun itu sebagai usaha menyokong hasrat kerajaan ke arah memberikan perkhidmatan pembayaran tanpa tunai semasa situasi wabak Covid-19.

“Sepanjang tempoh kempen ini, semua kaunter pembayaran saman di kontinjen dan Ibu Pejabat Polis Daerah akan ditutup bagi mengurangkan penularan jangkitan Covid-19 dalam tempoh Perintah Kawalan Pergerakan 3.0,” katanya menerusi kenyataan hari ini.

Azisman berkata aplikasi MyBayar Saman yang diperkenal PDRM juga telah dipertingkat bagi membolehkan syarikat dan entiti perniagaan mendaftar sebagai pengguna dan seterusnya membuat pembayaran melalui aplikasi itu.

Menurutnya, pengguna telefon bimbit boleh memuat turun aplikasi MyBayar Saman melalui Google Play Store, Apple Apps Store dan Huawei Gallery.


PDRM sekali lagi mohon notis merah Interpol terhadap Ganeparan

Polis Diraja Malaysia (PDRM) akan memohon sekali lagi kepada Polis Antarabangsa (Interpol) supaya mengeluarkan notis merah terhadap N Ganeparan, 39, yang mengeluarkan kenyataan berbaur hasutan, perkauman serta jelik terhadap institusi diraja dan kerajaan menerusi satu rakaman video, baru-baru ini.

Pengarah Jabatan Siasatan Jenayah (JSJ) Bukit Aman, Datuk Seri Abdul Jalil Hassan sebelum ini PDRM pernah membuat permohonan sama pada 22 Disember tahun lalu tetapi ditolak atas alasan ‘hak bersuara’.

Lelaki itu dipercayai berada di Jerman, setelah semakan dengan Jabatan Imigresen mendapati pergerakan keluar terakhirnya ialah pada 2 November 2017 melalui Lapangan Terbang Antarabangsa Kuala Lumpur dan status pasportnya telah dibatalkan pada 25 November tahun lepas.

“Jadi nak kata Interpol tak layan pun, kami pun tak tahu apa statusnya disebabkan mereka mengatakan hak bersuara bagi orang ramai terpelihara dan tidak boleh dicampuri.

“Permohonan kami ditolak dengan merujuk kepada Artikel 3 Perlembagaan dan Peraturan Interpol yang menyebut bahawa organisasi adalah dilarang campur tangan berkaitan watak politik, ketenteraan, agama dan kaum dalam mengeluarkan sesuatu notis merah ke atas mana-mana individu yang dikehendaki pihak berkuasa sesebuah negara,” katanya.

Bagaimanapun, katanya proses rayuan akan dikemukakan semula kepada Interpol untuk membolehkan pihak berkuasa antarabangsa itu memberi kerjasama kepada PDRM dan mengeluarkan notis merah yang diperlukan untuk mendapatkan individu itu yang kini bebas di Jerman.

Kelmarin, Abd Jalil dalam kenyataan, berkata satu siasatan dijalankan Unit Siasatan Jenayah Terkelas Bukit Aman Bahagian Pendakwaan/Undang-undang (D5), JSJ Bukit Aman ke atas Ganesparan selepas tular satu video bertajuk ‘Racist in Vacine Malaysia’ dimuat naik di laman Facebook lelaki itu.

Katanya, lelaki di dalam video itu mendakwa vaksin berkualiti rendah dan tidak berkesan dari China jenama ‘Sinovac’ diberikan kepada golongan bukan muslim manakala muslim diberikan vaksin berkualiti tinggi jenama ‘Pfizer’.

Kes itu disiasat mengikut Seksyen 4(1) Akta Hasutan 1948, Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Tahun lalu, PDRM turut menjalankan siasatan terhadap Ganeparan susulan dakwaannya melalui satu rakaman video kononnya lebih 200 tahanan lokap mati akibat kekerasan polis antara 2000 hingga 2014.

Mengulas lanjut, Abd Jalil berkata, PDRM tidak akan berputus asa dalam usaha mendapatkan serta membawa pulang individu terbabit ke negara ini untuk dihadapkan ke muka pengadilan secepat mungkin.

“Kita akan berusaha meyakinkan Interpol untuk mengeluarkan notis merah ke atas Ganesparan dengan mengambil kira faktor dan persekitaran budaya rakyat di negara Malaysia.

“Rakyat akan gusar dan risau jika tidak membetulkan keadaan bagi menangani hasutan tidak berasas oleh suspek yang dikehendaki ini.

“Inilah yang PDRM sangat utamakan dan kita mahu memaklumkan kepada Interpol bahawa notis merah ke atas Ganesparan sangat wajar dan perlu disegerakan,” katanya.

Hina institusi raja: Pemilik akaun Facebook disyaki ada di Jerman


Semasa PN perintah, Selangor tidak dipinggirkan walaupun negeri pembangkang: Sanusi

Ketika pemerintahan Perikatan Nasional (PN) sebagai kerajaan pusat, tidak ada negeri pembangkang yang dipinggirkan daripada pembangunan tetapi sebaliknya berlaku semasa pentadbiran kerajaan campuran.

Pengarah Pilihan Raya PN, Datuk Seri Muhammad Sanusi Md Nor mengimbau kembali semasa negara dilanda pandemik Covid-19 ketika Tan Sri Muhyiddin Yassin menjadi Perdana Menteri, negeri Selangor antara yang sering mendapat perhatian walaupun diperintah pembangkang semasa itu.

“Saya cemburu dekat negeri Selangor ini, masa Datuk Seri Azmin (Ali) menjadi Menteri MITI (Menteri Perdagangan Antarabangsa dan Industri), saya Menteri Besar, Tan Sri Muhyiddin Yassin Perdana Menteri dan kawan kita Amir (Datuk Seri Amirudin Shari).

“Bincang tentang langkah-langkah menangani wabak Covid-19 khusus untuk negeri Selangor, saya cemburu tuan-tuan… Kenapa tak bincang pasal Kedah juga? Walaupun negeri Selangor negeri pembangkang, tapi prihatinnya Perikatan Nasional dibawah Tan Sri Muhyiddin dan pemimpin PN yang lain, bincang khusus tentang negeri Selangor,” katanya semasa berucap dalam himpunan Jelajah Selangor Baharu malam tadi.

Menurut Sanusi, perbincangan tersebut berjalan banyak kali memandangkan Selangor terdapat pemain industri yang besar tetapi demi kepentingan negara perbezaan politik diketepikan PN semasa itu.

“Banyak kali, bukan sekali… Itu saya kata, mulianya pemimpin-pemimpin PN berbanding PMX (Datuk Seri Anwar Ibrahim),” ujarnya lagi.

Sanusi berkata sekiranya PMX mempunyai hati dan sikap sama, pastinya beliau akan membincangkan isu yang dihadapi Kedah kerana disekat pembangunan projek untuk membina Lapangan Terbang Antarabangsa Kulim (KXP).

“Kalau PMX ada hati macam Tan Sri Muhyiddin, tentu dia bincang kes Kedah (KXP),” katanya secara berseloroh.

Malangnya, Sanusi berkata pemimpin kerajaan campuran tidak sama dengan pemimpin PN, malah mereka hanya bersikap pendendam hanya mahu menghukum musuh politik.

“Mereka membara, sifat balas dendam… Membara menyala-nyala nak balas kepada orang lain,” katanya lagi.

Tegas Sanusi lagi, Selangor sepatutnya menerima pembangunan yang lebih pesat dan maju kerana lokasinya hampir dengan pusat pentadbiran utama negara, namun malangnya ia tidak dapat dibangunkan kerana diperintah sebuah kerajaan yang tidak berkemampuan.

“Selangor sepatutnya jauh lebih maju daripada apa yang ada sekarang ini, bukan sahaja pembangunan antara wilayah dan daerah-daerah dalam Selangor ini tidak seimbang.

“Selangor patut guna segala kekuatan dan peluang yang terhidang dengan adanya ibu negara, pusat segala pusat itu disini untuk membangun sepesat Kuala Lumpur,” katanya lagi.


Tempoh harga siling ayam, telur dilanjut hingga 30 Jun

Harga siling masing-masing untuk ayam dan telur ayam yang dijual di Malaysia telah dilanjutkan sehingga akhir Jun, umum Menteri Perdagangan Dalam Negeri dan Hal Ehwal Pengguna Alexander Nanta Linggi.

Harga siling ayam standard (diproses dan dijual dengan kepala, kaki dan organ) ditetapkan pada RM8.90 sekilogram selama empat bulan dari 5 Februari hingga 5 Jun. Ia kini dilanjutkan lagi sehingga 30 Jun.

Begitu juga, keseluruhan ayam “super”, yang telah diproses, ditimbang dan dijual tanpa kepala, kaki, atau organnya, mempunyai harga maksimum RM9.90 sekilogram.

“Pelanjutan itu adalah bagi memastikan rakyat Malaysia bersedia untuk perubahan harga apabila harga tetap berakhir pada 30 Jun,” katanya.

Harga siling bagi telur, gred A, B dan C, yang telah ditetapkan masing-masing pada RM0.43, RM0.41 dan RM0.39 sebiji, juga akan dilanjutkan sehingga 30 Jun.

“Bagi Langkawi, Sabah, Sarawak dan Labuan, harga maksimum ayam dan telur berbeza mengikut zon dan daerah,” katanya lagi.

Pada Rabu, Perdana Menteri Ismail Sabri Yaakob mengumumkan bahawa kerajaan akan menghentikan pemberian subsidi kepada penternak ayam mulai Julai.

Sebaliknya, subsidi itu akan disalurkan terus kepada rakyat khususnya golongan berpendapatan rendah.

Nanta berkata Kementerian Kewangan akan meneliti cadangan pengagihan bantuan kepada golongan berpendapatan rendah yang disasarkan, termasuk kadar dan mekanisme pengagihan bagi menguruskan kenaikan harga barang apabila harga siling tamat.

Beliau juga berkata pegawai kementeriannya akan meningkatkan penguatkuasaan setiap hari di seluruh negara bagi memastikan bekalan stabil dan tiada simpanan stok berlaku di pasaran.

“Komuniti perdagangan diingatkan supaya sentiasa beretika dalam perniagaan mereka dan tidak simpanan untuk tujuan mengaut keuntungan.”

“Kerajaan juga menyeru semua pengguna untuk menggunakan kuasa mereka secara berhemah dan membeli mengikut keperluan mereka,” katanya.

Pelaksanaan mekanisme harga siling itu, katanya, hanya akan berkesan sekiranya semua pihak memainkan peranan masing-masing termasuk memajukan aduan dan maklumat kepada kementerian sekiranya berlaku pelanggaran undang-undang.

Pada hari Rabu, larangan Malaysia terhadap eksport ayam secara rasmi bermula.


Tanpa diragukan lagi bahawa kabinet baharu pimpinan YAB Dato’ Sri Ismail Sabri Yaakob adalah kesinambungan daripada tugas yang telah dilaksanakan oleh barisan kabinet kerajaan Perikatan Nasional (PN) pimpinan Tan Sri Muhyiddin Yassin.

Kerajaan PN gagal dijatuhkan melalui cara tebuk atap oleh Pakatan Harapan (PH) dan gerombolannya yang terus-menerus berpolitiking ketika rakyat berada dalam kecemasan bagi menghadapi pandemik Covid-19 dan kesannya terhadap kehidupan mereka.

Jangan dipedulikan tuduhan yang ditujukan terhadap kerajaan PN, kononnya telah gagal mengatasi wabak dan bencana yang menjadi ketentuan Allah SWT kepada seluruh dunia ini. Hal ini demikian kerana, kemampuan kita sekadar berikhtiar untuk mengatasi masalah rakyat yang sudah menunjukkan tanda-tanda positif yang memberangsangkan.

Apa yang telah dilakukan oleh kerajaan PN sama sekali berbeza daripada kerajaan PH yang tidak menunaikan janji yang mampu ditunaikan oleh mereka. Lebih-lebih lagi, ketika belum berlaku penularan pandemik Covid-19.

Akan tetapi, wabak pandemik yang dihadapi oleh PH ialah wabak politiking berebut jawatan Perdana Menteri. Sehinggakan jawatan tersebut terpaksa ditinggalkan oleh pemimpinnya, bukan sahaja oleh ahli biasa.

Di samping itu, kemenangan yang dicapai oleh PH adalah sangat rapuh bersama janji mereka yang tidak boleh ditunaikan. Janji bohong yang bertujuan menggula-gulakan rakyat semata-mata bagi mencapai kemenangan yang mentah, sehingga ia menyesakkan fikiran para pendukungnya.

Adapun tuduhan PH bahawa kerajaan PN telah gagal merupakan suatu pembohongan kerana tugas yang dipikul belum lagi selesai dan kerjanya masih dalam perjalanan. Sepatutnya mereka tunggu sehingga masa penamatnya.

Khusus kepada barisan kabinet kerajaan yang akan menyambung tugas, ingatlah satu pepatah Arab pernah menyebutkan:

دع الكلاب تنبح و الذئاب تعوي والقافلة تسير.

“Biarkan anjing dan serigala menyalak, namun perjalanan musafir hendaklah diteruskan.”

Walaupun kabinet baharu kerajaan ini dikatakan sebagai kabinet kitar semula, sebenarnya ia adalah laksana mata rantai yang bersambung daripada gabungan parti yang sama. Gabungan parti yang gagal dipecahkan dengan ketukan dindingnya yang kuat, dan gagal dicuri ahli Parlimennya oleh mereka yang menebuk atap. Mata rantai boleh ditukar mengikut keperluan dan atap yang retak boleh diganti, bukan dengan merobohkan bangunannya. Hal ini disebabkan apa yang berlaku sekarang bukannya membina bangunan yang baharu.

Orang tua Melayu juga ada berkata secara khurafatnya:

“Kalau rumah dimasuki biawak atau ular, maka perlu ditawarkan malangnya dengan mengalih tapak rumah.”

Sekiranya ada atap yang terjejas kerana diganggu oleh perompak, maka perabotnya perlu diubah kedudukannya supaya lebih selesa dan selamat, sementara menutup atap yang bocor.

Pertukaran Perdana Menteri boleh berlaku dengan tidak memecahkan kerajaan PN, dan ia sangatlah berbeza dengan PH yang tidak mampu menukar Perdana Menteri tetapi terus retak lalu berpecah.

Oleh itu, kabinet yang baharu dilakukan perubahan boleh meneruskan tugas dengan sebaik-baiknya. Pada masa yang sama, mendapatkan kerjasama yang bersemangat daripada jentera kerajaan dan pasukan keselamatan, khususnya mereka yang berada di barisan hadapan dalam menghadapi pandemik dan kesan sampingannya.

Tawaran kepada pihak pembangkang pada awalnya ditolak kerana kerakusan mereka untuk berkuasa semula, akhirnya dapat diterima juga kerana belum lagi menjadi sesal kemudian tidak berguna lagi. Akhirnya tawaran itu diterima, walaupun sebahagiannya sudah ditarik.

Tindakan tersebut adalah suatu langkah yang sangat bertanggungjawab demi rakyat dahulu diselamatkan, sebelum menunaikan kegelojohan ahli politik. Satu keadaan yang sangat positif kepada kabinet baharu dan jentera kerajaan dalam menjalankan tugas, dengan harapan tiada lagi sebarang gangguan daripada PH yang tidak sabar menunggu Pilihan Raya Umum ke-15.

Kita mengharapkan segala tumpuan diberikan kepada aspek untuk menyelesaikan masalah asasi yang terdesak dalam keadaan darurat hari ini. Peranan mereka yang berada di barisan hadapan juga perlu diberikan perhatian yang lebih serius dari segi pengorbanan harta dan jiwa raga yang dikorbankan demi menyelamatkan nyawa rakyat dan negara.

Usaha mencegah penularan wabak pandemik melalui agenda vaksinasi yang disebarkan seluas-luasnya, sudah mula menunjukkan tanda awal kejayaan negara kita sehingga ke tahap dunia. Keadaan ini boleh memberikan suatu nafas yang segar dan memberangsangkan kepada semua pihak yang terlibat.

Khususnya barisan hadapan yang menghadapi wabak Covid-19 dan mereka yang bertugas untuk menangani kesan pandemik terhadap kehidupan rakyat dan perjalanan ekonomi negara. Terutamanya bagi memenuhi segala keperluan asasi rakyat dan perjalanan aktiviti kemajuan yang lain.

Sambutan rakyat kepada usaha yang dilakukan sangat penting bagi menjana kejayaan dalam segala perancangan yang diatur. Pada masa yang sama, pihak kerajaan hendaklah mendengar dan menerima pandangan serta kritikan yang membina daripada semua pihak dengan melakukan muhasabah terhadap kelemahan dan kekurangan yang berlaku.

Barisan kabinet baharu juga perlu bersikap menerima penyertaan semua pihak bagi melibatkan diri dan memainkan peranan. Termasuklah penglibatan NGO dan pihak pembangkang yang akan lebih membantu kecepatan proses untuk mencapai kejayaannya, insya-Allah.

Jadikan pembangkang sebagai pembangkang yang menasihat, bukannya menggugat tanggungjawab untuk menyelamatkan rakyat dan negara.
Jadikan urusan ini laksana berada dalam satu bahtera yang sama dalam menghadapi gelombang lautan yang mengaganas. Sekiranya semuanya selamat, kita semua selamat bersama. Dan sebaliknya jika tenggelam, maka semuanya tenggelam bersama juga.

Hal ini disebabkan mereka yang menjadi mangsa wabak pandemik tidak mengenal, sama ada pihak kerajaan mahupun pihak pembangkang, termasuklah kalangan yang membisu di atas pagar.

Hidupkan semangat yang bersumberkan firman Allah SWT:

﴿…وَتَعَاوَنُوا عَلَى الْبِرِّ وَالتَّقْوَى وَلَا تَعَاوَنُوا عَلَى الْإِثْمِ وَالْعُدْوَانِ وَاتَّقُوا اللَّهَ إِنَّ اللَّهَ شَدِيدُ الْعِقَابِ٢﴾

“…Dan hendaklah kalian bertolong-tolongan untuk membuat kebajikan dan bertaqwa, dan janganlah kalian bertolong-tolongan pada melakukan dosa (maksiat) dan permusuhan. Dan bertaqwalah kalian kepada Allah, kerana sesungguhnya Allah Maha Berat azab seksa-Nya (bagi sesiapa yang melanggar perintah-Nya).” (Surah al-Ma’idah: 2)

Datuk Seri Abdul Hadi Awang
Presiden PAS


Ahmad Maslan bayar kompaun RM1.1 juta, dibebaskan kes pertuduhan

Setiausaha Agung UMNO Datuk Seri Ahmad Maslan dibebaskan atas dua pertuduhan di Mahkamah Tinggi selepas bersetuju membayar kompaun berjumlah RM1.1 juta semalam.

Beliau sebelum ini didakwa kerana tidak mengisytiharkan RM2 juta yang diterima daripada bekas Perdana Menteri Datuk Seri Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).

Menurut laporan Bernama, Hakim Datuk Ahmad Shahrir Mohd Salleh memutuskan demikian selepas Timbalan Pendakwa Raya (TPR) Mohd Mukhzany Fariz Mohd Mokhtar memaklumkan mahkamah bahawa pihak pendakwaan menarik balik kedua-dua pertuduhan terhadap tertuduh.

“Dalam membuat permohonan untuk tidak meneruskan pendakwaan terhadap tertuduh, TPR mengesahkan bahawa tertuduh tidak akan dihadapkan semula dengan pertuduhan-pertuduhan yang sama pada masa akan datang. Ini berikutan fakta bahawa tertuduh telah menerima tawaran kompaun dan menjelaskan bayaran kompaun tersebut.

“Berpandukan Seksyen 254 Kanun Prosedur Jenayah dan nas undang-undang yang diputuskan oleh Mahkamah Rayuan dalam kes Pendakwa Raya terhadap Ambika M A Shanmugam, mahkamah dengan ini memerintahkan agar tertuduh dilepas dan dibebaskan daripada pertuduhan pertama dan kedua.

“Semua tarikh bicara yang telah dijadualkan dilapangkan,” kata Hakim Ahmad Shahrir.

Pada 21 Jan 2020, Ahmad didakwa melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.

Beliau didakwa menerima wang itu, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 Nov 2013 dan cek tersebut telah ditunaikan sendiri oleh Ahmad pada hari sama.

Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di Kuala Lumpur pada 30 April 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Ahmad juga didakwa memberi pernyataan palsu kepada SPRM semasa percakapannya dirakam oleh pegawai penyiasat SPRM, Ketua Penolong Kanan Penguasa Mohd Zairi Zainal di bilik sidang media, Bangunan Parlimen, Jalan Parlimen di Kuala Lumpur antara 2.45 dan 3.30 petang pada 4 Julai 2019.

Beliau didakwa mengikut Seksyen 32(8)(c) Akta Pencegahan Pengubahan Wang Haram yang membawa hukuman maksimum penjara lima tahun atau denda RM3 juta atau kedua-duanya, jika sabit kesalahan.


Pelik ajaib, kapal LCS tak sampai-sampai: Syed Saddiq

Ahli Parlimen Muar, Syed Saddiq Syed Abdul Rahman membangkitkan isu kapal tempur pesisir (LCS) yang sehingga hari ini tidak siap walaupun sudah banyak belanja sudah dikeluarkan sebelum ini.

Syed Saddiq mempertikaikan pembinaan kapal tersebut kerana tiada sebarang perkembangan terbaru selain kos keseluruhan projek berkenaan meningkat kepada RM11.2 bilion dan ia melibatkan wang rakyat yang digunakan untuk tujuan keselamatan negara.

“Berbilion-bilion duit cukai rakyat telah dibelanjakan untuknya. Apa yang lebih menjengkelkan, jumlah asal kapal itu adalah sebanyak enam kini berkurang satu menjadi lima.

“Kos naik, barang berkurang, kapalnya tidak sampai-sampai. Pelik bin ajaib,” katanya dalam satu video yang dimuat naik di Facebook pada Selasa.

Syed Saddiq menambah, kapal itu sepatutnya telah pun diterima berdasarkan perancangan asal, namun apa yang berlaku adalah sebaliknya.

Justeru, beliau menggesa supaya Suruhanjaya Pencegahan Rasuah Malaysia (SPRM) memberi respons mengenai hal berkenaan.

Dalam masa sama, beliau turut mengingatkan pihak berkuasa tidak gentar dan menonjolkan sikap berani kerana benar apatah lagi isu yang berlaku melibatkan soal kedaulatan dan keselamatan negara.

“Saya sebagai Ahli Parlimen Muar akan membawa usul tergempar untuk membahaskan isu ini. Biarlah kita mencari kebenaran. Kebenaran wajib menang,” katanya.

Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara (PAC) mendedahkan tiada seunit pun telah disiapkan walaupun kerajaan membelanjakan RM6.083 bilion menerusi BNS.

Projek LCS bermula pada 2013 tetapi selepas RM6 bilion dibelanjakan, BNS telah terlepas tarikh akhir 2019 untuk menghantar kapal pertama.

Sehingga tahun lepas, pembinaan kapal keenam masih belum dimulakan dan tiada satu pun kapal telah mencapai kemajuan melebihi tahap 50 peratus.


Siasatan terhadap suami Zeti berhubung skandal 1MDB hampir lengkap

Kertas siasatan ke atas Dr Tawfiq Ayman, suami kepada bekas gabenor Bank Negara Tan Sri Zeti Akhtar Aziz, berhubung dakwaan menerima dana berkaitan 1Malaysia Development Berhad (1MDB) hampir lengkap, kata pihak polis.

Menurut Pengarah Jabatan Siasatan Jenayah Komersial Bukit Aman Datuk Kamaruddin Md Din, pihaknya kini dalam proses mendapatkan beberapa lagi bukti dokumen sebelum siasatan selesai untuk dibawa kepada pihak pendakwa raya.

“Belum lagi (selesai). Ada dua tiga lagi dokumen yang kita perlu dapatkan.

“Sebaik saja kita dapat dokumen itu, insya-Allah kita akan rujuk (kertas siasatan) kepada pejabat timbalan pendakwa raya,” katanya dipetik Malaysiakini.

Beberapa dokumen yang dikatakan sedang diteliti pihak berkuasa melibatkan dokumen perbankan yang perlu diminta daripada entiti luar dan dalam negara.

Pihak berkuasa memulakan siasatan terhadap Tawfiq pada Mac lalu dan merakam siasatan beberapa individu berhubung transaksi tersebut.

Tawfig sedang disiasat bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613) (AMLA).

Sebelum ini, laporan Polis Singapura dikatakan memaklumkan kepada Bank Negara berkenaan transaksi meragukan daripada ahli perniagaan Low Taek Jho, atau lebih dikenali sebagai Jho Low, kepada sebuah syarikat milik suami dan anak lelaki Zeti.

Transaksi itu dilaporkan berlaku pada 2008 dan 2009 dan diberitahu kepada Bank Negara pada 2015 dan 2016, ketika Jabatan Hal Ehwal Komersial Polis Singapura (CAD) mula menyiasat transaksi berkaitan 1MDB.


FDA beri amaran vaksin J&J berisiko cetus Sindrom Guillain-Barré

Lembaran fakta untuk vaksin Covid-19 Johnson & Johnson (J&J) telah disemak semula untuk memberi amaran mengenai risiko gangguan sistem imun yang jarang berlaku, sekali gus menyebabkan usaha imunisasi Amerika Syarikat (AS) terjejas.

Pentadbiran Makanan dan Dadah (FDA) AS dalam satu kenyataan hari ini berkata pihaknya menambah amaran terhadap vaksin J&J setelah menerima 100 laporan berkaitan Sindrom Guillain-Barré – suatu keadaan yang jarang berlaku di mana sistem imun menyerang dan merosakkan saraf di kalangan individu yang menerima suntikan, menyebabkan otot lemah atau lumpuh.

Setakat ini, kira-kira 12.8 juta rakyat AS telah diberi satu dos vaksin berkenaan.

FDA berkata 95 kes memerlukan rawatan di hospital dan seorang telah meninggal dunia.

Walaupun bukti yang ada menunjukkan hubung kait antara suntikan dan sindrom, agensi itu mengatakan bahawa data tersebut tidak mencukupi untuk menjelaskan secara pasti bahawa vaksin berkenaan menyebabkan penyakit.

Lembaran fakta yang disemak itu menyatakan simptom Guillain-Barré akan berlaku dalam tempoh 42 hari selepas menerima suntikan J&J.

Pusat Kawalan dan Pencegahan Penyakit (CDC) AS memaklumkan, kebanyakan kes berlaku terhadap lelaki berumur 50 tahun ke atas, dua minggu selepas menerima suntikan.

Isu itu akan dibincang dalam jawatankuasa penasihat vaksin akan datang.

Antara 3,000 dan 6,000 orang menghidapi Sindrom Guillain-Barré, setahun, menurut FDA, dan kebanyakannya pulih sepenuhnya daripada serangan penyakit itu.

Walaupun terdapat amaran baru, CDC mengatakan risiko kejadian buruk akibat vaksin Covid-19 masih rendah, sementara FDA pula memberitahu bahawa manfaat vaksin J&J dalam mencegah Covid-19 jelas melebihi risiko yang diketahui dan berpotensi.

CDC berkata kebanyakan kes kematian akibat Covid-19 disebabkan jangkitan varian Delta, sementara individu terbabit pula tidak menerima vaksin. – Agensi


Menteri sangkal dakwaan Ismail Sabri kata Kabinet bincang bubar Parlimen

Dakwaan dibuat Perdana Menteri Datuk Seri Ismail Sabri Yaakob yang mengatakan isu pembubaran Parlimen dibincang dalam Kabinet disangkal seorang Menteri dalam kerajaannya dengan menyifatkan ia tidak tepat sama sekali.

Ismail Sabri sebelum ini mendedahkan ada membawa cadangan untuk membubarkan Parlimen dalam mesyuarat Jemaah Menteri, bagaimanapun perkara itu dinafikan oleh Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad yang berkata perkara itu tidak benar sama sekali.

“Seingat saya, 3 kali dibincangkan. Cuma (perkara PRU-15) YAB PM9 (Ismail Sabri) tidak pernah untuk beliau meminta mandat daripada anggota Kabinet mengenai tarikh pembubaran parlimen,” katanya dalam satu kenyataan hari ini.

Sebaliknya, Ahli Parlimen Mersing itu mendedahkan  mesyuarat tersebut hanya membincangkan beberapa perkara termasuk persediaan menghadapi Pilihan Raya Umum ke-15 (PRU-15), Monsun Timur Laut serta Bajet 2023.

“Kita berbincang hal persediaan pilihanraya bersekali dengan persediaan bencana, Monsun Timur Laut (MTL) dan persediaan Bajet 2023.

“Malah, pembentangan Bajet 2023 diawalkan mendapat persetujuan anggota Kabinet lebih awal,” katanya.

Justeru katanya, beberapa kenyataan dalam ucapan Ismail Sabri ketika program Solidariti Kestabilan dan Kemakmuran Barisan Nasional (BN) di Bagan Datuk pada Isnin lalu tidak tepat dan mengelirukan orang ramai.

Terdahulu, Ismail Sabri mengakui terdapat pelbagai pandangan bertentangan daripada Menteri dalam Kabinetnya berkaitan cadangan membubarkan Parlimen.

Katanya, beliau memaklumkan sekiranya mereka tidak bersetuju beliau tetap boleh membubarkan Parlimen dan “memecat saja semua orang”.

“Saya boleh buat. Silap. Patut saya pecat semua sekali. Tetapi saya tidaklah seperti itu. Saya orangnya baik, lemah lembut,” kata Naib Presiden UMNO itu semasa perhimpunan di Bagan Datuk tersebut.

Pada 6 Oktober lalu, 12 menteri Perikatan Nasional (PN) mengutus surat kepada Agong berhubung pendirian gabungan itu menolak PRU-15 diadakan tahun ini.

12 Menteri itu memberikan alasan faktor musim tengkujuh dan usaha pemulihan ekonomi negara tidak mewajarkan PRU-15 diadakan pada tahun ini juga.

Namun, Ismail Sabri tidak mengendahkan  pandangan Kabinet sebaliknya bertindak juga membubarkan Parlimen selepas beberapa siri himpunan raksasa dianjurkan Presiden UMNO, Datuk Seri Ahmad Zahid Hamidi memberi tekanan kepadanya untuk mengadakan PRU-15 segera pada tahun ini juga.


PH punca projek naik taraf bekalan air di Kedah tertangguh, kata MB

Menteri Besar Kedah, Datuk Seri Muhammad Sanusi Md Nor menjelaskan langkah yang diambil Pakatan Harapan (PH) ketika mentadbir negeri itu pada 2018 terhadap isu bekalan air menyebabkan projek naik taraf tertangguh selama 20 bulan.

Beliau berkata, usaha menaik taraf infrastruktur air dirancang sejak 2010 termasuk dengan penubuhan Syarikat Air Darul Aman Sdn Bhd (SADA) dan audit kedudukan semasa serta unjuran keperluan masa depan bekalan itu.

Katanya, sejak 2013 lagi kerajaan sudah mengenal pasti dan memuktamadkan langkah yang wajib iaitu mengatasi air tidak berhasil (NRW), penggantian paip utama dan keperluan loji rawatan air (LRA) baharu.

“Selepas melalui proses rundingan harga dan aspek teknikal, Kerajaan Pusat setuju memberi geran dan pinjaman untuk lima LRA baharu berjumlah RM931 juta. Iklan tender pembinaan pun dikeluarkan.

“Kebetulan Pilihan Raya Umum Ke-14 (PRU-14) berlaku dan PH dapat kuasa. Atas dasar sangsi dan kurang percaya kepada keputusan kerajaan sebelum PRU14, iklan tender ditarik balik,” katanya dalam hantaran di Facebook miliknya, hari ini.

Sebuah akhbar tempatan melaporkan, hampir satu juta daripada kira-kira 2.2 juta penduduk Kedah, dijangka mengalami krisis bekalan air bersih yang disalurkan SADA menjelang sambutan Aidilfitri hujung minggu ini.

Paling teruk terjejas adalah Daerah Kuala Muda, terutama kawasan sekitar Tanjung Dawai, Bedong, Merbok dan Sungai Petani, selain daerah Kota Setar di kawasan sekitar Kuala Kedah, yang selama ini sering mengalami gangguan bekalan.

Gangguan bekalan juga diramal berlaku di beberapa kawasan di hujung sistem bekalan di daerah lain seperti Pendang, Kulim, Yan, Baling dan Sik menyebabkan penduduk terpaksa mula mengumpul bekalan air mulai awal minggu ini.

Menjelas lanjut, Muhammad Sanusi berkata, selepas PH memerintah negeri Kedah, sebuah konsultan baharu dilantik untuk mengkaji langkah mengatasi masalah air dan kos yang sewajarnya.

“Selepas lebih kurang 20 bulan menjalankan kajian, konsultan yang PH lantik mengemukakan dapatan mereka. Sama seperti keputusan sebelum PH (mentadbir). (Keperluan) lima LRA baharu dengan kos yang sama iaitu RM931 juta.

“Iklan tender pun dikeluarkan semula, sama dengan (tender) lama. Akibatnya projek tertangguh 20 bulan dan kos tambahan kena bayar yuran konsultan sehingga ratusan ribu ringgit.

“Inilah jasa PH selain tinggalkan SADA beroperasi dalam kerugian RM36 juta pada 2019 dan hutang sebanyak RM174 juta. La ni mai dok buat cakap pandai lagi,” katanya. – WartaRakyat


Mat Maslan yakin kerajaan tak jatuh selepas PRN enam negeri

Kerajaan campuran yang diterajui Datuk Seri Anwar Ibrahim tidak akan jatuh selepas Pilihan Raya Negeri (PRN) di enam negeri nanti, kata Datuk Seri Ahmad Maslan penuh yakin.

Ahli Majlis Tertinggi (MT) UMNO itu dengan penuh yakin sebarang keputusan selepas PRN nanti tidak akan mengubah kedudukan kerajaan campuran sekarang yang sudah mempunyai majoriti mencukupi.

“Sama ada Perikatan Nasional (PN) menang sedikit atau Kerajaan Perpaduan menang banyak pada PRN di Selangor, Negeri Sembilan, Pulau Pinang, Kelantan, Kedah dan Terengganu, ia tidak akan ubah 148 kerusi di Dewan Rakyat,” katanya dipetik laporan Utusan Malaysia.

Ahmad atau dikenali Mat Maslan  yang juga Timbalan Menteri Kewangan berkata, pelbagai usaha yang dilakukan oleh kerajaan perpaduan selama hampir tujuh bulan mentadbir negara memberi keyakinan kepada rakyat.

“Saya yakin perkara itu (jatuhkan kerajaan) tidak akan berlaku kerana usaha yang terbaik untuk rakyat dan negara sudah dilakukan kerajaan,” katanya.

Daripada segi segi ekonomi, banyak perkara memberangsangkan telah dilakukan, sebagai contoh daya saing dunia untuk Malaysia meningkat lima anak tangga daripada kedudukan 32 ke 27.

Selain itu, kadar inflasi dan pengangguran juga menunjukkan penurunan serta daripada segi defisit pula kerajaan berusaha untuk menurunkannya daripada 5.6 peratus menjadi 5.0 peratus.

Semalam media melaporkan wujudnya persepsi bahawa kerajaan campuran akan tumbang pada Ogos ini yang menyebabkan para pelabur asing takut untuk melabur di Malaysia.


Insiden maut basikal lajak, seorang kerani dipenjara 6 tahun

Mahkamah Tinggi Johor Bahru hari ini menjatuhkan hukuman penjara enam tahun dan denda RM6,000 ke atas seorang kerani selepas didapati bersalah atas pertuduhan memandu secara melulu sehingga menyebabkan kematian lapan remaja berbasikal lajak, lima tahun lepas.

Hakim Datuk Abu Bakar Katar memerintahkan hukuman penjara ke atas Sam Ke Ting, 27, itu bermula hari ini, lapor Bernama.

Wanita itu juga hilang kelayakan lesen memandu selama tiga tahun sebaik menjalani tempoh pemenjaraan dan sekiranya gagal membayar denda, dia boleh dipenjara enam bulan.

Dalam penghakimannya, hakim berkata pembelaan gagal menimbulkan sebarang keraguan munasabah terhadap kes pendakwaan yang telah membuktikan dengan jelas intipati kesalahan.

“Perbuatan responden yang memandu cara melulu atau merbahaya telah menyebabkan kehilangan lapan lapan nyawa. Mahkamah ini mengikuti pendekatan nas duluan yang mengambil kira bilangan mangsa yang terlibat dalam menjatuhi hukuman,” kata beliau.

Keputusan hari ini mengetepikan keputusan Mahkamah Majistret pada 10 Okt tahun lepas, yang melepaskan dan membebaskan wanita itu daripada pertuduhan berkenaan.

Pendakwaan memfailkan rayuan terhadap keputusan itu dan pada 18 Feb 2021, Mahkamah Tinggi telah mengarahkan Sam, yang merupakan seorang jurujual ketika kejadian, supaya membela diri.

Abu Bakar, ketika membaca keputusan membenarkan rayuan pendakwaan itu berkata pihaknya berpuas hati segala intipati kesalahan di bawah Seksyen 41 (1) Akta Pengangkutan Jalan 1987 telah berjaya dibuktikan.

Beliau berkata mahkamah bicara telah terkhilaf apabila gagal memutuskan pembelaan wanita itu secara tidak bersumpah bersifat penafian semata-mata atau selepas berfikir.

“Dalam pembelaannya (wanita itu) menyatakan tidak nampak kumpulan basikal di tempat kemalangan dan ada kenderaan lain yang melanggar basikal si mati dan telah melarikan diri. Versi ini tidak pernah ditimbulkan semasa kes pendakwaan,” kata beliau.

Hakim juga berkata mahkamah bicara telah terkhilaf apabila gagal menimbangkan pembelaan wanita itu telah tidak menimbulkan sebarang keraguan yang munasabah atas kes pendakwaan bagi pertuduhan memandu kereta secara merbahaya mengambil kira keadaaan jalan yang berselekoh dan berbukit sedikit.

“Mahkamah bicara terkhilaf apabila menerima pembelaan yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara merbahaya sehingga mengorbankan mangsa yang dinyatakan dalam pertuduhan.

“Responden seharusnya memandu keretanya dengan lebih berhati-hati dan bukannya memandu dengan laju sehingga menyebabkan kemalangan tersebut. Responden sepatutnya menyedari kemalangan pencahayaannya tidak begitu terang pada jam lebih kurang 3.20 pagi,” kata beliau.

Terdahulu, pihak pendakwaan yang diwakili Pengarah Pendakwaan Negeri Johor Tengku Amir Zaki Tengku Abd Rahman dan Timbalan Pendakwa Raya Muhammad Syafiq Mohd Ghazali, memohon agar mahkamah menjatuhkan hukuman yang setimpal dengan mempertimbangkan prinsip kepentingan awam.

Bagaimanapun, wanita itu yang diwakili peguam Muhammad Faizal Mokhtar, merayu agar mahkamah menjatuhkan hukuman ringan memandangkan ini kesalahan pertama anak guamnya yang menanggung kedua ibu bapanya.

Muhammad Faizal turut memohon penangguhan pelaksanaan hukuman ke atas responden yang hukumannya bermula hari ini.

Bagaimanapun, hakim tidak membenarkan penangguhan berkenaan selagi tidak menerima kebenaran merayu daripada Mahkamah Rayuan.

Mahkamah juga mengarahkan agar butiran sabitan dicatat dalam lesen memandu responden selain ia diserahkan pada atau sebelum esok untuk tindakan selanjutnya.

Terdahulu, wanita yang berbaju kemeja putih berbelang dan berseluar warna coklat muda, hadir ditemani seorang rakannya tiba di perkarangan Kompleks Mahkamah Johor Bahru, kira-kira jam 9 pagi tadi.

Dia didakwa melakukan kesalahan itu di Jalan Lingkaran Dalam, Johor Bahru, pada 3.20 pagi 18 Feb 2017.

Remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


Dong Zong tuduh UMNO guna isu dana sekolah Cina demi kelangsungan politik

Ketua Pemuda Umno Dr Akmal Saleh didakwa menggunakan isu peruntukan RM15.7 juta kepada sekolah persendirian Cina seluruh negara untuk kelangsungan politiknya.

Presiden Dong Zong Selangor dan Kuala Lumpur, Chua Kim Boon berkata tindakannya itu tidak mendatangkan faedah kepada rakyat dan negara.

“Membangkitkan isu perkauman dalam persaingan oleh pelbagai parti politik tidak akan mendatangkan faedah kepada rakyat kita amnya dan negara kita khususnya.

“Kerajaan hari ini atau pihak berkuasa yang berkenaan harus mengambil tindakan tegas untuk membendung atau menghentikan semua kenyataan ini sama ada untuk meraih sokongan atau untuk menghasut sentimen perkauman demi kelangsungan politik,” katanya, lapor MalaysiaNow.

Sebelum ini Akmal yang juga Ahli Dewan Undangan Negeri (Adun) Merlimau mempersoalkan peruntukan RM15.7 juta di mana katanya jumlah yang diterima setiap sekolah Cina adalah dua kali ganda berbanding yang diperuntukkan untuk sekolah agama.

Akmal turut menggesa kerajaan supaya menyerap sekolah persendirian Cina ke dalam sistem pendidikan negara sekiranya mereka menghadapi masalah kewangan.

Sementara itu, Timbalan Presiden Dong Zong Tan Yew Sing berkata jumlah yang diterima kali ini hampir sama dengan peruntukan yang diberikan oleh kerajaan terdahulu.

Jelasnya, jumlah perbelanjaan bagi 63 sekolah persendirian Cina itu mencecah RM400 juta dan jumlah yuran yang dikutip RM360 juta.

“Dengan subsidi kerajaan sebanyak RM15 juta, komuniti masih perlu mencari RM25 juta dalam perbelanjaan operasi. Tambahan pula, perbelanjaan pembangunan berjumlah RM100 juta setahun,” jelasnya.


RM3 juta peruntukan wakil rakyat: ADUN keluar Warisan jawab Shafie

Ahli Dewan Undangan Negeri (ADUN) Kunak, Norazlinah Arif yang keluar daripada Parti Warisan Sabah (Warisan) dan menjadi wakil rakyat Bebas yang mesra kerajaan Gabungan Rakyat Sabah (GRS) pimpinan Datuk Seri Hajiji Noor, mendakwa RM3 juta yang bakal diterima adalah peruntukan daripada kerajaan.

Beliau berkata demikian sebagai mengulas dakwaan Presiden Warisan, Datuk Seri Mohd Shafie Apdal bahawa ADUN yang keluar parti itu telah ‘dibeli’ pihak tertentu.

Peruntukan itu di bawah Bajet Sabah 2023 yang dibentang Ketua Menteri, Datuk Seri Hajiji Noor di DUN Sabah tahun lalu, merangkumi RM2.5 juta untuk projek-projek kecil, manakala RM500,000 bagi projek Sentuhan Kasih.

Norazlinah berkata, beliau mahu menggunakan peruntukan itu untuk membantu rakyat dan membangunkan Kunak, kerna bantuan tidak akan diterima sekiranya terus menjadi pembangkang.

Justeru, Norazlinah menafikan dakwaan menerima RM3 juta untuk keluar Warisan, sebaliknya mendakwa Warisan telah jauh tersasar daripada landasan sebenar.

“Saya tidak ditawar projek RM3 juta, itu sudah disebut dalam bajet negeri untuk kesemua ADUN kerajaan untuk membantu rakyat dan menjalankan pembangunan di kawasan masing-masing.

“RM3 juta ini belum pun saya terima, peruntukan ADUN ini akan turun pada bulan Mac atau April ini. Jadi, saya sangat berharaplah mendapat agihan peruntukan untuk pembangunan di kawasan saya nanti,” katanya lapor Utusan.

Minggu lalu, Mohd Shafie yang juga Ahli Parlimen Semporna itu bertegas bahawa tiga ADUN Warisan yang keluar parti kerana ‘dibeli’ pihak tertentu selain mendakwa mempunyai bukti yang Norazlinah mengaku ditawarkan imbuhan.

Noorazlinah pada Khamis lalu mengalu-alukan Mohd. Shafie melaporkan tindakannya kepada Suruhanjaya Pencegahan Rasuah Malaysia (SPRM) selain bersedia disiasat.

Awal bulan ini, Norazlinah mengumumkan keluar Warisan dan memberi sokongan kepada Hajiji sebagai ADUN bebas. Dua ADUN lain bertindak sama ialah Mohammad Mohamarin (Banggi) dan Ben Chong Chen Bin (Tanjong Kapor).

Mengulas lanjut, beliau meminta kesemua pemimpin Warisan supaya bermuhasabah diri dan berfikir sejenak punca seorang demi seorang ADUN keluar daripada parti.

“Di manakah silap Warisan sampai parti ini kalah dalam pilihan raya umum berbanding terus-menerus cakap dan hina saya dengan kata-kata kesat?

“Banyak perkara saya tidak setuju di dalam parti, tidak memberi impak positif kepada rakyat. Jadi, saya mahu selaraskan semula fokus demi rakyat. Dakwaan yang muncul sebelum ini semua fitnah. Saya tidak menerima tawaran dari sesiapa,” katanya.


Anwar yakin jadi PM bukan lapan bulan tapi lima tahun

Datuk Seri Anwar Ibrahim menepis ramalan banyak pihak mengatakan kedudukannya sebagai Perdana Menteri (PM) semakin tergugat menjelang Pilihan Raya Negeri (PRN) pada 12 Ogos ini.

Cikgu kepada Datuk Seri Ahmad Zahid Hamidi itu yakin akan kekal lama menjadi PM sehingga lima tahun dan bukan hanya lapan bulan dan menyifatkan kerajaan campuran dipimpinnya ketika ini adalah yang terbaik.

“Saya nak beritahu di sini, saya kawan-kawan beri sokongan menjadi Perdana Menteri lapan bulan, bukan lapan bukan, insya-ALLAH lima tahun (akan datang).

“Tetapi dalam lapan bulan, kita buat yang terbaik. Pertama, tata kelola yang baik, tak boleh kita toleransi lagi. Tamatkan rasuah dalam negara ini, tak boleh,” katanya dipetik laporan Sinar Harian semasa berkempen di Persiaran Karpal Singh, Pulau Pinang.

Anwar mendakwa melawan rasuah habis-habisan walaupun melantik Timbalan Perdana Menteri yang sedang berdepan 47 kes rasuah di mahkamah.

Sementara itu, Anwar juga yakin Pakatan Harapan (PH) bersama UMNO di Pulau Pinang yang diketuai Chow Kon Yeow akan mendapat mandat dan sokongan penuh daripada pengundi Melayu pada PRN kali ini.

“Saya juga percaya kebangkitan dan kesedaran orang Melayu untuk bersama-sama perjuangan PH akan bermula di Pulau Pinang. Kesedaran orang Melayu bermula di Pulau Pinang, kebangkitan rakyat dengan kemenangan Pakatan Rakyat waktu itu (2008) juga di Pulau Pinang.

“Jadi pastikan kita kekalkan kekuatan kita, ‘based’ (asas) kita, ‘leadership’ (kepimpinan) kita dari segi kesedaran rakyat untuk membawa perubahan di negara ini,” katanya lagi.

Anwar berkata lagi, beliau sangat optimis tentang masa depan Pulau Pinang dan akan memberi perhatian kepada Pulau Pinang sepanjang menjadi Perdana Menteri.

“PRN kali ini adalah permulaan kepada negara untuk membentuk asas baharu dan pengundi tanpa mengira kaum perlu memberi mesej jelas yang mana mereka menolak politik berasaskan perkauman.

“Saya bukan nak menang (PRN) saja, tapi saya nak menang dengan yakin dan majoriti rakyat tolak perkauman dan setiap undi termasuk dari undi Cina sangat kritikal.

“Saya mengingatkan, pengundi Cina yang mana tanpa sokongan daripada Barisan Nasional, PH tidak mungkin dapat membentuk kerajaan Pusat,” katanya.


Dulu Muhyiddin mansuh hutang RM8.3b, hari ini Ismail Sabri umum RM65j bantu peneroka Felda

Hari yang berbahagia sekali lagi menanti ribuan peneroka dan generasi muda Felda selepas tahun lalu Kerajaan Perikatan Nasional (PN) pimpinan Tan Sri Muhyiddin Yassin memansuhkan hutang pinjaman mereka berjumlah kira-kira RM8.3 bilion.

Hari ini, Perdana Menteri Datuk Seri Ismail Sabri Yaakob mengumumkan pula pelbagai inisiatif berjumlah kira-kira RM65 juta untuk membantu meningkatkan taraf hidup mereka.

Ismail Sabri berkata daripada jumlah itu, Felda akan menyediakan dana pusingan RM10 juta bagi memberi lebih banyak peluang kepada usahawan dalam kalangan generasi baharu peneroka Felda, sekali gus membantu mereka memulakan perniagaan atau meningkatkan kapasiti perniagaan, menurut Bernama.

“Pinjaman tanpa faedah ini disediakan dengan nilai minimum RM5,000 hingga maksimum RM20,000 bergantung kepada pakej yang dipilih. Usahawan Felda yang berminat boleh mula memohon bulan depan (Ogos) dan seterusnya.

“Bagi membolehkan generasi muda peneroka terus tinggal di tanah rancangan, Felda memperkenalkan skim Perumahan Generasi Baharu Felda (PGBF).

“Hari ini saya ingin mengumumkan bahawa sewa bulanan RM7.6 juta yang dibayar oleh 2,025 penghuni PGBF dan sewa masa hadapan akan ditukar sebagai deposit apabila mereka membeli unit tersebut.

“Contohnya, sewa 36 bulan berjumlah RM10,800 akan digunakan sebagai deposit untuk mengurangkan harga unit rumah daripada RM90,000 kepada RM79,200 sahaja,” katanya berucap pada sambutan Hari Peneroka Felda 2022 di Felda Rentam di Bera, hari ini.

Turut hadir Menteri Datuk Seri Wan Rosdy Wan Ismail, Menteri di Jabatan Perdana Menteri (Ekonomi) Datuk Seri Mustapa Mohamed dan Pengerusi Felda Datuk Seri Idris Jusoh.

Pada 7 Julai tahun lalu, Muhyiddin yang juga Perdana Menteri ketika itu mengumumkan keputusan kerajaan Perikatan Nasional (PN) melupuskan sebahagian pinjaman peneroka Felda berjumlah RM8.3 bilion sebagai inisiatif penjanaan semula organisasi berusia 65 tahun itu.

Muhyiddin dilaporkan berkata, pelupusan pinjaman melalui inisiatif pelarasan pinjaman secara bersyarat itu akan mengurangkan bebanan pinjaman setiap peneroka secara purata sebanyak 80 peratus.

Sementara itu, Ismail Sabri berkata bagi membantu peneroka tanaman getah, Felda memperuntukkan RM6.1 juta dana pengurusan 2022 bagi mengambil alih pengurusan pusat mengumpul getah (PMG) daripada FGV Rubber Industries Sdn Bhd, yang akan mengurangkan kos operasi kilang sebanyak 23 sen bagi setiap kilogram getah kering dengan tambahan sebanyak 5 sen apabila mencapai sasaran bulanan.

Langkah yang secara keseluruhannya melibatkan pengurangan sebanyak 28 sen akan memberi tambahan pendapatan RM11.2 juta kepada 10,707 peneroka tanaman getah, kata Perdana Menteri yang turut menekankan bahawa kerajaan dan Felda tidak pernah meminggirkan peneroka komoditi itu.

Sempena ulang tahun ke-66 penubuhan Felda tahun ini, Perdana Menteri juga mengumumkan peruntukan khas pembangunan RM66,000 kepada semua 317 rancangan menjadikan jumlah keseluruhannya RM21 juta yang boleh digunakan bagi kerja membaik pulih atau menaik taraf infrastruktur di tanah rancangan terlibat.

Selain itu, Ismail Sabri mengumumkan pertukaran program Premier Maktab Rendah Sains MARA (MRSM) Felda kepada Program Ulul Albab bermula tahun akademik 2023 yang bertujuan melahirkan generasi baharu Felda cemerlang dalam bidang profesional dan berpegang teguh kepada al-Quran dan sunah.


Ganja rekreasi tidak lagi jadi kesalahan jenayah di Thailand

Thailand menjadi negara Asia pertama yang menghapuskan ganja daripada senarai narkotiknya dan membenarkan orang ramai menanam tumbuhan itu di rumah.

Mulai hari ini, kerajaan mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal Kategori 5, di bawah Akta Narkotik 1979, supaya boleh digunakan untuk tujuan perubatan, lapor Bernama.

Bagaimanapun, penggunaan marijuana yang juga dikenali sebagai ganja dan kanabis, secara rekreasi masih diharamkan.

Penggunaan ekstrak ganja tidak boleh melebihi 0.2 peratus tetrahydrocannabinol (THC) dan jika melebihi ia dianggap melanggar undang-undang.

Susulan langkah Thailand itu hampir 100,000 orang bergegas mendaftar di aplikasi kerajaan PlookGanja hari ini untuk memohon menanam tumbuhan berkenaan dan portal alternatif telah disediakan berikutan sambutan yang menggalakkan.

Ketua Setiausaha Pentadbiran Makanan dan Ubat-ubatan Thailand Dr Paisarn Dunkum berkata aplikasi itu dimuat turun lebih 50,000 kali hari ini.

Beliau memberi amaran bahawa sijil itu boleh dibatalkan serta-merta jika penanam gagal mematuhi peraturan.

“Orang ramai boleh memohon untuk menanam ganja bagi kegunaan isi rumah sahaja. Untuk kegunaan bukan isi rumah, ia memerlukan kebenaran rasmi,” katanya.

Selain itu, 1,000 pokok ganja akan diedarkan secara percuma kepada penduduk di Buriram, mulai esok.

Timbalan Perdana Menteri dan Menteri Kesihatan Awam Anutin Charnvirakul berkata pemberian percuma itu sebagai permulaan kepada kempen pengagihan satu juta tumbuhan ganja di seluruh negara bagi menggalakkan orang ramai menanam tumbuhan itu di rumah untuk kegunaan memasak dan perubatan.

Sementara itu, Timbalan Ketua Pengarah Jabatan Penjara Thawatchai Chaiwat berkata kira-kira 3,000 banduan yang menjalani hukuman penjara atas kesalahan ganja sahaja dibebaskan hari ini berikutan pembatalan penyenaraian ganja daripada senarai narkotik.

Menurut Kementerian Kehakiman kesemua 7,488 kes ganja di mahkamah juga akan digugurkan termasuk semua kes yang sedang dalam siasatan polis, lapor portal berita The Nation.

Makanan, minuman dan snek yang mengandungi ekstrak ganja kini menjadi makanan popular terbaharu di Thailand apabila ganja tidak lagi dianggap sebagai satu kesalahan jenayah mulai hari ini.


Sebelum ini SPRM kompaun saya 50 kali ganda pada 2019: Ahmad Maslan

Datuk Seri Ahmad Maslan menjelaskan bertindak melawan pendakwaan terhadapnya berhubung isu wang RM2 juta pada 2019 adalah disebabkan kompaun yang terlalu tinggi dikenakan, iaitu sebanyak 50 kali ganda oleh Suruhanjaya Pencegahan Rasuah Malaysia (SPRM).

Ahli Parlimen (MP) Pontian itu berkata tawaran kompaun SPRM sebelum ini yang dikenakan kepadanya tidak adil dan melampau menyebabkan beliau sanggup melawan keputusan agensi pencegah rasuah tersebut di mahkamah.

“Saya telah ditawarkan kompaun, apabila saya ditawarkan kompaun pada Oktober 2019 saya lawan kerana apa saya lawan kerana ada yang dikompaunkan itu dapat RM50,000 dikompaun 50 kali ganda oleh SPRM. Saya rasa Yang Amat Berhormat Langkawi pun pada ketika itu dia tak tahu tentang perkara itu.

“Macam mana 50 kali ganda kompaun. Ada orang yang menerima RM100,000 dikompaun 25 kali ganda maka saya lawan pada ketika itu,” katanya di Dewan Rakyat hari ini selepas diasak Ahli Parlimen pembangkang berhubung isu tersebut.

Ujarnya lagi, proses yang sedang dihadapinya memakan masa dan mengambil keputusan untuk membayar tawaran kompaun yang diberikan SPRM supaya tidak memanjangkan isu berhubung tersebut.

“Tapi saya melihat lambat betul proses saya mengaku pada SPRM saya terima RM1.1 juga. Saya tidak mengaku saya terima dua.

“Kemudian tanya kepada orang yang bagi iaitu Yang Berhormat Pekan (Datuk Seri Najib Razak). Yang Berhormat Pekan mengesahkan RM1.1 juta, oleh kerana itu saya telah membayar maka saya lepas dan bebas. Itu keputusan mahkamah yang patut kita hormati,” katanya lagi.

Semalam, Mahkamah Tinggi melepas dan membebaskan Ahmad terhadap dua pertuduhan iaitu gagal mengisytiharkan wang RM2 juta diterima daripada Najib dan memberi pernyataan palsu.

Keputusan dibuat selepas Ahmad membayar kompaun sebanyak RM1.1 juta

Sebelum ini Ahmad mengaku tidak bersalah atas tuduhan gagal mengisytiharkan wang RM2 juta diterima daripada Najib dan memberi pernyataan palsu.

Berdasarkan pertuduhan pertama, Ahmad, 55, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu ditunaikan sendiri oleh Ahmad, pada hari yang sama.

Kesalahan itu didakwa dilakukan pada 30 April 2014 di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim di sini.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda atau kedua-duanya, jika sabit kesalahan.

Bagi pertuduhan kedua, Ahmad, dituduh memberi pernyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa, Mohd Zairi Zainal, antara jam 2.45 petang hingga 3.30 petang pada 4 Julai 2019, di bilik sidang media, Bangunan Parlimen, Jalan Parlimen, di sini berhubung cek itu.

Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda kedua-duanya.


Langkah Kajang, Port Dickson pengkhianat rakyat sebenar: Azmin

Ketua Penerangan Perikatan Nasional (PN) Datuk Seri Mohamed Azmin Ali menolak dakwaan mengatakan beliau dan kumpulannya sebagai pengkhianat kerana terbabit dalam ‘Langkah Sheraton’ pada Februari 2020.

Menurutnya label ‘pengkhianat’ terhadap beliau merupakan panggilan yang diberikan oleh mereka yang sudah muflis budaya politik sihat.

Sebaliknya, bekas Timbalan Presiden PKR itu menegaskan bahawa pengkhianat sebenarnya adalah mereka yang menyebabkan Pilihan Raya Kecil (PRK) Kajang, terpaksa diadakan.

“Mengapa hanya fokus Langkah Sheraton dan bukan Langkah Kajang atau Langkah Port Dickson?,” soal beliau dalam temu bual rancangan Agenda Awani yang disiarkan semalam (Selasa, 25 Oktober 2022).

Langkah Kajang merujuk pada rancangan menjadikan Presiden PKR, Datuk Seri Anwar Ibrahim sebagai Menteri Besar Selangor dengan bertanding Pilihan Raya Kecil (PRK) Dewan Undangan Negeri (DUN) Kajang pada 2014, namun gagal selepas mahkamah mendapati beliau bersalah atas tuduhan liwat.

Langkah Port Dickson pula menyaksikan Ketua Pembangkang itu bertanding dalam PRK Parlimen Port Dickson bagi membolehkan beliau berpeluang menjadi Perdana Menteri selepas Tun Dr Mahathir Mohamad, namun gagal selepas kerajaan Pakatan Harapan (PH) ditumbangkan.

Mohamed Azmin berkata, pihak yang terbabit dalam kedua-dua langkah politik itu adalah pengkhianat sebenar, selepas wakil rakyat yang masih berkhidmat dipaksa meletakkan jawatan bagi memenuhi ‘nafsu serakah seseorang’.

“Pengkhianat sebenar adalah mereka yang lakukan PRK di Kajang. Mengapa tidak fokus pada Langkah Kajang, Langkah Port Dickson, tetapi fokus pada Langkah Sheraton saja.

“Sedangkan Langkah Kajang adalah satu pengkhianatan mutlak, apabila wakil rakyat yang masih hidup, masih berkhidmat dan dipilih pada pilihan raya umum (PRU), tetapi oleh kerana nafsu serakah seseorang, maka dipaksa meletak jawatan untuk membolehkan beliau menjadi Menteri Besar Selangor.

“Begitu juga di Port Dickson, apabila wakil rakyat yang masih hidup, berkhidmat dan dipilih ketika PRU, dipaksa meletak jawatan untuk memenuhi nafsu serakah seseorang yang ingin menjadi Perdana Menteri? Apakah ini bukan pengkhianatan?” katanya

Beliau mempertahankan Langkah Sheraton, yang merujuk pada tindakan Bersatu dan 11 Ahli Parlimen PKR dirinya keluar daripada Pakatan Harapan (PH), menyebabkan gabungan itu hilang majoriti sebagai kerajaan.

Mohamed Azmin berkata, peristiwa itu berbeza dengan Langkah Kajang dan Port Dickson, yang mana tiada sesiapa dipaksa meletakkan jawatan, selain ia didakwa memperkukuh kedudukan Dr Mahathir sebagai Perdana Menteri ketika itu.

“Malangnya, oleh kerana pergaduhan dan perebutan kuasa dalam PH itu sendiri menyebabkan Dr Mahathir meletak jawatan.

“Mengapa dipersalahkan saya atau Tan Sri Muhyiddin Yassin sedangkan berlakunya kekosongan itu kerana Perdana Menteri meletak jawatan, maka proses penggantian dilakukan mengikut Perlembagaan Persekutuan,” katanya.

Pada masa sama, Mohamed Azmin menegaskan tidak pernah melompat parti ketika itu, sebaliknya beliau dipecat oleh PKR, sekali gus tidak sepatutnya digelar ‘katak politik’.

“Saya tak pernah lompat (parti). Tuduhan bahawa kita golongan katak adalah tidak berasas kerana saya dan kumpulan saya dipecat akibat tidak wujud demokrasi dalam parti lama.

“Saya dipecat kerana menegur seseorang yang terlalu rakus untuk berkuasa dalam negara. Apakah itu salah? Saya menegur kerana melihat PH gagal melaksanakan dasar yang peduli dan prihatin rakyat,” katanya.

Pada masa sama, beliau menuduh PH gagal memenuhi aspirasi rakyat, menyebabkan kerajaan yang dibentuk dengan mandat rakyat Pilihan Raya Umum Ke-14 (PRU14) itu gagal dipertahankan.

Sebagai contoh, katanya, tindakan lapan menteri PH mendesak Perdana Menteri ketika itu menukar lapan Ketua Setiausaha kementerian dilihat sebagai cuba bergaduh dengan anggota pentadbiran awam.

“Banyak juga peruntukan pembangunan dipadamkan, menyebabkan sesuatu kaum dalam negara rasa tertekan.

“Selain itu, beberapa kenyataan keras bersifat keterlaluan (oleh pemimpin PH) menyebabkan rakyat tidak rasa harmoni duduk dalam pentadbiran PH,” katanya.


Covid-19: 1,739 kes baharu, lapan kematian

Sebanyak 1,739 jangkitan baharu Covid-19 dilaporkan sepanjang tempoh 24 jam lalu, termasuk lapan kes import, kata Ketua Pengarah Kesihatan, Tan Sri Dr Noor Hisham Abdullah.

Katanya, dalam tempoh itu lapan kematian membabitkan warganegara turut dicatatkan menjadikan jumlah yang meninggal dunia akibat virus itu kepada 1,329.

Katanya, 183 pesakit sedang dirawat di Unit Rawatan Rapi dengan 89 daripadanya memerlukan bantuan alat pernafasan.

Pada masa sama beliau berkata lapan kluster baharu dilaporkan hari ini membabitkan lima di tempat kerja dan tiga kluster komuniti.


Bercinta, berkahwin dengan warga Palestin kena beritahu rejim Israel

Warga asing mesti memberitahu Kementerian Pertahanan rejim Zionis-Israel jika mereka jatuh cinta dengan seorang warga Palestin di Tebing Barat yang mereka duduki secara haram, mengikut peraturan baharu.

Jika mereka berkahwin, mereka akan dikehendaki keluar selepas 27 bulan untuk tempoh bertenang sekurang-kurangnya setengah tahun.

Ia adalah sebahagian daripada peraturan ketat dikenakan terhadap warga asing yang tinggal di atau ingin melawat, Tebing Barat, lapor media tempatan Palestin.

Rakyat Palestin dan pertubuhan bukan kerajaan (NGO) Israel menuduh rejim Zionis “meningkatkan sekatan ke tahap yang baharu”.

Peraturan baharu itu akan berkuat kuasa hari ini (5 September 2022), menurut laporan BBC.

Peraturan yang dibentangkan dalam dokumen panjang, termasuk tuntutan supaya warga asing memaklumkan kepada pihak berkuasa Israel dalam tempoh 30 hari selepas memulakan hubungan dengan pemegang kad pengenalan Palestin.

Sekatan baharu ke atas universiti Palestin, termasuk kuota untuk 150 visa pelajar dan 100 pensyarah asing, turut dikenakan, manakala tiada had sedemikian dalam visa Israel.

Ahli perniagaan dan organisasi bantuan berkata mereka juga akan terjejas teruk. Peraturan menetapkan had yang ketat bagi tempoh visa dan lanjutan visa, dalam banyak kes menghalang orang ramai daripada bekerja atau menjadi sukarelawan di Tebing Barat untuk tempoh lebih lama.

“Ini suatu langkah kejuruteraan demografi masyarakat Palestin dan mengasingkan rakyat Palestin daripada dunia luar,” kata Jessica Montell, pengarah eksekutif NGO Israel HaMoked, yang telah membuat petisyen kepada Mahkamah Tinggi Israel terhadap peraturan itu.

“Mereka menjadikannya lebih sukar bagi orang ramai untuk datang dan bekerja di institusi Palestin, menjadi sukarelawan, melabur, mengajar dan belajar.”

Israel menawan Tebing Barat dari Jordan dalam Perang Timur Tengah 1967. Hari ini, Cogat, sebuah unit Kementerian Pertahanan Israel, bertanggungjawab terhadap pentadbiran pendudukannya di wilayah Palestin.

Perintah Cogat setebal 97 muka surat baharu itu bertajuk Prosedur untuk kemasukan dan kediaman warga asing di kawasan Yudea dan Samaria – nama dalam kitab mereka yang digunakan Israel untuk Tebing Barat. Ia pertama kali diterbitkan pada Februari, tetapi pengenalannya telah ditangguhkan.

Dokumen itu menetapkan untuk “menentukan tahap kuasa dan cara memproses permohonan daripada warga asing yang ingin memasuki kawasan Yudea dan Samaria”.

Ia memetik perjanjian damai sementara yang dicapai pada 1990-an, yang memerlukan kelulusan Israel untuk memberikan kediaman kepada pasangan dan anak-anak penduduk Palestin di Tebing Barat dan Gaza, dan meluluskan permit pelawat.

Peraturan baharu itu tidak terpakai kepada mereka yang melawat Israel serta bahagian Tebing Barat yang dikuasai Palestin, mahupun penempatan Yahudi. Dalam kes sedemikian, kemasukan melibatkan pihak berkuasa imigresen Israel.

Pertubuhan Pembebasan Palestin (PLO) – payung yang mewakili rakyat Palestin – berkata rejim Zionis Israel memperkenalkan “peraturan apartheid yang mengenakan realiti satu negara dan dua sistem berbeza”.

Prosedur baharu itu hanya akan “memformalkan dan memburukkan lagi banyak sekatan sedia ada” dan “akan memaksa ramai keluarga berpindah atau tinggal di luar negara untuk mengekalkan perpaduan keluarga mereka.”

Sementara itu, Suruhanjaya Eropah berkata ia telah menyatakan kebimbangan mengenai sekatan ke atas pelajar asing dan ahli akademik di universiti Palestin ke “peringkat tertinggi” pihak berkuasa Israel.


Ahli UMNO gesa ROS siasat usul presiden, timbalan tak ditandingi

Jabatan Pendaftar Pertubuhan (ROS) diminta meneliti usul tambahan berkaitan jawatan presiden dan timbalan presiden tidak dipertanding pada pemilihan akan datang, yang diluluskan pada Perhimpunan Agung UMNO (PAU) 2022, baru-baru ini.

Desakan itu dibuat menerusi dua ahli UMNO yang menyerahkan surat aduan kepada ROS hari ini (20 Januari 2023), sambil mendakwa kelulusan usul itu bertentangan dengan perlembagaan parti.

Ahli UMNO Bahagian Kuala Nerus, Muhammad Aizat Fikri Mohd Nasir, berkata perkara itu adalah tidak sah dan bertentangan dengan perlembagaan UMNO serta peraturan persidangan bahagian dan cawangan.

“Peraturan UMNO, Perenggan 10 menyatakan semua usul perlu disampaikan selewatnya 14 hari sebelum hari persidangan dan tujuh hari jika diusulkan oleh Majlis Tertinggi (MT).

“Dalam UMNO ada klausa, boleh masukkan usul pada hari persidangan tapi dengan dua syarat iaitu MT mesti menerangkan usul terbabit, tapi ini tidak berlaku… MT tidak langsung menerangkannya, keduanya, usul itu mesti ‘public interest’, tapi usul berkenaan tidak, ia hanya untungkan dua orang sahaja.

“Sebab itu hari ini kita bawa ke ROS kerana kita rasa memang apa yang diputuskan pada PAU betul tetapi apabila ia bercanggah dengan perlembagaan parti ia tidak boleh diguna pakai,” katanya memetik laporan BH.

Turut bersama beliau ialah ahli UMNO Negeri Sembilan, Muhammad Fiqri Firdaus Muhammad Rom.

Muhammad Aizat memaklumkan mengadakan pertemuan dan menyerahkan aduan berkenaan kepada Pengarah Bahagian Siasatan ROS.

“ROS kata mereka akan siasat, kalau ada asas mereka akan panggil pihak berkaitan untuk tindakan lanjut,” katanya.

Beliau juga menegaskan, usul tambahan terbabit tidak membawa suara hati akar umbi sebaliknya dikemukakan oleh wakil UMNO Negeri Sembilan pada PAU terbabit.

“Kita minta kelulusan usul itu pada PAU di lihat semula, cara aturan usul itu dibawa tidak betul. Kita ahli UMNO yang punya suara dan saya minta juga kepada ahli di luar sana yang mana rasa takut, segan tidak payah segan, ini suara kita,” katanya.

Ditanya sama ada tidak takut berdepan tindakan tatatertib parti kerana membuat laporan kepada ROS, beliau berkata perkara itu terserah kepada parti.

“Kami tidak ada masalah (berdepan tindakan) kerana kami berjuang untuk perkara yang benar,” katanya.

Sementara itu, Muhammad Fiqri Firdaus berkata, terdapat elemen kemandulan demokrasi UMNO pada usul tambahan terbabit.

“Apabila ada usaha sebegini, kaji balik. Daripada kuota, terus kepada 160,000 perwakilan, ia bersifat progresif. Jadi sekurang-kurangnya ia perlu di bawa ke 191 bahagian. Itu adalah salah satu rasional kenapa kami bawa ke ROS bagi memeriksa jika ada pertikaian terhadap usul berkenaan,” katanya.

PAU 2022 baru-baru ini meluluskan usul tambahan supaya jawatan presiden dan timbalan presiden UMNO tidak dipertandingkan dalam pemilihan parti yang perlu dibuat sebelum 19 Mei depan, walaupun beberapa perwakilan membuat bantahan ketika berbahas Ucapan Dasar Presiden.

Antaranya, Ketua UMNO Bahagian Bukit Bintang, Datuk Seri Zainal Abidin Mohd Rafique, yang mewakili UMNO Wilayah Persekutuan dan Timbalan Ketua UMNO Bahagian Iskandar Puteri, Datuk Pandak Ahmad yang mewakili Johor.

Peguam, Datuk Shamsuddin Nawawi, turut mendakwa bahawa usul tambahan dua jawatan tertinggi UMNO tidak dipertandingkan yang diluluskan di PAU 2022 tidak sah kerana melanggar peraturan parti itu sendiri.

Bagaimanapun Setiausaha Agung UMNO, Datuk Seri Ahmad Maslan, berkata usul tambahan berkenaan bukan usul haram seperti didakwa sebaliknya kaedah usul itu dibawa dibolehkan seperti mana Perkara 20 Peraturan Persidangan UMNO yang berkaitan dengan pindaan usul.


Zahid ucap selamat Tahun Baharu 2022 sambil ‘sembunyikan tangan’

Presiden UMNO Datuk Seri Ahmad Zahid Hamidi tidak pasti sama ada pada 2022 ini negara akan pulih daripada ketidakstabilan politik dan ekonomi sejak Barisan Nasional (BN) kalah pada Pilihan Raya Umum Ke-14 (PRU14) 2018 lalu.

Menurutnya, Malaysia berdepan banyak pancaroba ketidakstabilan politik, ekonomi, kesihatan dan segala-galanya sejak 2018 yang menjadi ujian buat rakyat negara ini.

“Ketidakstabilan politik mengakibatkan negara menghadapi pelbagai kemelut dan krisis pentadbiran,” katanya dalam kenyataan malam tadi sambil menyifatkan kelembapan ekonomi menyebabkan ramai yang hilang pekerjaan, manakala perniagaan gulung tikar.

Bekas Timbalan Perdana Menteri 33 bulan itu berkata memasuki tahun baharu 2022, kestabilan politik, ekonomi dan semuanya mesti dipulihkan segera demi negara kembali sejahtera, makmur dan sentosa.

Untuk rekod, ketidakstabilan politik dicetuskan UMNO setelah pertama kali dalam sejarah negara mereka menjadi pembangkang di Dewan Rakyat. Dendam kesumat melangkaui kesejahteraan rakyat demi melepaskan diri daripada rasa malu dan mahkamah.

Ringkasnya, keghairahan cikgu Zahid, Datuk Seri Anwar Ibrahim untuk menduduki kerusi PM akhirnya memakan diri apabila Tun Dr Mahathir Mohamad meletak jawatan PM ketujuh.

Sekali gus ia dilihat peluang untuk Anwar menjadi PM dengan sokongan UMNO, namun Akuan Sumpah ditandatangani Zahid dan rakan baiknya Datuk Seri Najib Razak hanya gula-gula buat Presiden PKR itu, sebelum mereka bersetuju membawa UMNO bersama Perikatan Nasional (PN) yang dibentuk Bersatu serta PAS dan beberapa parti lain.

Zahid membawa UMNO memberi janji kepada Presiden Bersatu Tan Sri Muhyiddin Yassin yang kemudian diangkat sebagai PM kelapan, pada 1 Mac 2020, ketika negara berdepan pandemik Covid-19 yang turut melanda seluruh dunia.

Namun, menjelang Ogos 2021, UMNO di bawah pimpinan Zahid terus mencetuskan ketidakstabilan politik setelah Muhyiddin tidak memberi layanan istimewa dan menyelamatkan ‘Kluster Mahkamah’.

Kemelut politik dicetuskan UMNO terhadap Kerajaan PN berterusan dengan Zahid membawa 14 lagi Ahli Parlimen (MP) UMNO mengkhianati dan melanggar janji menyokong Muhyiddin pada 3 Ogos 2021.

[Rasulullah SAW juga telah mempercirikan golongan munafik dengan tiga ciri utama. Dan antara ciri itu ialah memungkiri janji apabila telah berjanji. Sabda baginda Rasulullah SAW yang bermaksud: “Daripada Abu Hurairah RA bahawasanya Rasulullah SAW bersabda, “Tanda-tanda orang munafik ada tiga, iaitu apabila dia berbicara dia dusta, apabila dia berjanji tidak ditepati dan apabila diberi amanah dia khianati.” (Riwayat al-Bukhari dan Muslim)]

Muhyiddin meletak jawatan pada 16 Ogos 2021, sebelum Naib Presiden UMNO Datuk Seri Ismail Sabri Yaakob mengangkat sumpah PM pada 21 Ogos tahun sama dengan mendapat sokongan penuh PN.

Menjadi kebiasaan sejak negara merdeka, Presiden UMNO menjadi PM Malaysia, tetapi kali ini, Presiden UMNO dianggap tidak layak bukan sahaja oleh PN, tetapi juga ramai dalam kalangan MP UMNO sendiri.

Namun, seperti biasa Zahid menyalahkan Kerajaan PN susulan masalah yang timbul akibat pandemik Covid-19, walaupun menyedari virus itu menyerang seluruh dunia sehinggakan negara maju seperti Amerika Syarikat dan Jerman pun gagal menangkisnya.

Mengulas lanjut dalam tulisan di Facebooknya malam tadi, Zahid yang kini berdepan puluhan tuduhan jenayah, termasuk rasuah, di dua Mahkamah Tinggi, mengajak rakyat Malaysia kembali menyokong BN.

“Apakah akan ada sinar kestabilan buat Malaysia nanti Allah S.W.T saja maha mengetahuinya. Apakan ada citra baharu untuk rakyatnya mendakap semula kemakmuran yang dirindui Yang Maha Esa jua menentukan.

“Namun kita percaya Allah S.W.T tidak mengubah nasib manusia kecuali manusia sendiri berusaha untuk mengubahnya.

“Maka ayuh seluruh rakyat kita bersama, bersepakat dan bermuafakat dibawah panji BN,” katanya sambil mengucapkan selamat menyambut Tahun Baharu 2022 kepada seluruh rakyat Malaysia.

Berita Berkaitan


189 daripada 27,500 kes baharu libatkan kategori 3, 4 dan 5

Sebanyak 189 atau 0.69 peratus daripada 27,500 kes harian Covid-19 yang dilaporkan dalam tempoh 24 jam semalam melibatkan kategori 3, 4 dan 5, kata Ketua Pengarah Kesihatan Tan Sri Dr Noor Hisham Abdullah.

Kategori 3 adalah pesakit Covid yang mengalami radang paru-paru tetapi tidak memerlukan oksigen; kategori 4 mempunyai radang paru-paru dan memerlukan oksigen; manakala kategori 5 memerlukan alat bantuan pernafasan.

Seramai 27,311 kes lagi adalah kategori 1 dan dua iaitu pesakit yang positif tetapi tidak bergejala dan kategori 2 adalah pesakit positif dengan gejala ringan.

Secara umumnya kategori 1 melibatkan seramai 9,292 kes atau 33.79 peratus; kategori 2, 18,019 kes (65.52 peratus); kategori 3, 71 kes (0.26 peratus); kategori 4, 38 kes (0.14 peratus); dan kategori 5, 80 kes (0.29 peratus).

Daripada 189 kes Covid-19 kategori 3, 4, dan 5 yang baharu dilaporkan pada 2 Mac 2022, 53 kes atau 28.04 peratus tidak divaksinasi atau belum lengkap divaksinasi; 86 kes (45.50 peratus) telah menerima dua dos vaksin, tetapi belum menerima dos penggalak; dan 50 kes (26.46 peratus) telah menerima dos penggalak.

Seramai 108 kes atau 57.14 peratus daripada pesakit kategori 3, 4 dan 5 itu berumur 60 tahun dan ke atas, dan 48 kes atau 25.40 peratus mempunyai komorbid, kata Dr Noor Hisham.

Beliau juga memaklumkan sebanyak 428 kes import positif Covid-19 dikesan semalam yang melibatkan 389 warganegara dan 30 bukan warganegara.

Mengenai penggunaan kapasiti katil Covid-19 di hospital dan Pusat Kuarantin dan Rawatan Covid-19 Berisiko Rendah (PKRC), Dr Noor Hisham berkata sembilan negeri menunjukkan peratusan pengisian melebihi 50 peratus.

Negeri berkenaan ialah Putrajaya sebanyak 67 peratus; Perlis (64 peratus); Kelantan (60 peratus); Johor (59 peratus); Kuala Lumpur (58 peratus; Sabah (55 peratus); Melaka (53 peratus); Selangor (51 peratus); dan Pulau Pinang (50 peratus).

Bagi katil bukan ICU pula 11 negeri menunjukkan peratusan pengisian lebih 50 peratus membabitkan:

Selangor (113%);
WP Kuala Lumpur (106%);
Perak (102%);
Kelantan (93%);
Perlis (91%);
Pahang (70%);
WP Putrajaya (67%);
Johor (66%);
Sarawak (64%);
Pulau Pinang (61%); dan
Sabah (53%).


PAS setuju guna logo, warna baharu PN: Hadi Awang

Kepemimpinan PAS bersetuju menggunakan logo baharu Perikatan Nasional (PN) yang baharu pada Pilihan Raya Umum Ke-15 (PRU-15) akan datang, selain tidak berganjak dengan agenda perpaduannya.

Presiden PAS Tan Sri Abdul Hadi Awang berkata walaupun masih pada peringkat perbincangan, parti itu secara umumnya bersetuju menggunakan logo baharu PN.

Sebelum ini, wujud cadangan PN untuk menggunakan logo dan warna baharu pada PRU-15 bertujuan mengelak kekeliruan penyokongnya.

Perkara tersebut dilaporkan telah dibincangkan pimpinan tertinggi gabungan itu, selepas Pilihan Raya Negeri (PRN) Melaka dan Johor, apabila mendapati ada sebahagian penyokong mereka keliru antara warna PN dan BN.

Mengulas lanjut, Abdul Hadi yang juga Ahli Parlimen Marang, berkata isu penggunaan logo dan warna baharu itu akan dibincangkan lagi oleh gabungan itu.

Bercakap kepada media selepas solat Jumaat di Masjid Rusila di Marang hari ini, beliau juga menegaskan PAS masih berharap dapat menyertai PRU-15 menerusi kerjasama dalam PN dan Muafakat Nasional (MN).

Parti itu, katanya, tidak berganjak daripada agenda perpaduan ummah di negara ini.

“Kita tidak berganjak dengan agenda perpaduan ummah dan kerjasama dengan MN masih diteruskan,” katanya.

Mengenai pengagihan kerusi sebagai persiapan menghadapi PRU-15, Abdul Hadi berkata, rundingan pengagihan kerusi sentiasa dibincang dari semasa ke semasa.

“Walaupun tarikh PRU belum diumumkan, tetapi perbincangan termasuk persediaan menghadapi PRU sentiasa dibincang,” katanya.